**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 17 Δεκεμβρίου 2018, ημέρα Δευτέρα και ώρα 17.45΄, στην Αίθουσα Γερουσίας συνήλθαν σε κοινή συνεδρίαση η Ειδική Διαρκής Επιτροπή Ευρωπαϊκών Υποθέσεων, η Διαρκής Επιτροπή Παραγωγής Εμπορίου και η **Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, με αντιπροσωπεία της Επιτροπής Εσωτερικής Αγοράς και Προστασίας των Καταναλωτών (IMCO) του Ευρωπαϊκού Κοινοβουλίου,** υπό την προεδρία του Προέδρου της Διαρκούς **Δημόσιας Διοίκησης, Δημόσιας Τάξης και Δικαιοσύνης,** κ. Αντωνίου Συρίγου, με θέμα ημερήσιας διάταξης: Οι εξελίξεις στην ενιαία αγορά και το ευρωπαϊκό πλαίσιο προστασίας των καταναλωτών.

Στη συνεδρίαση παρέστησαν ο Γενικός Γραμματέας Εμπορίου και Προστασίας Καταναλωτή, κ. Δημήτριος Αυλωνίτης.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι βουλευτές κ.κ. Βράντζα Παναγιώτα, Μιχελής Αθανάσιος, Καββαδία Αννέτα, Τόσκας Νικόλαος, Αυλωνίτου Ελένη, Πάντζας Γιώργος, Παπαδόπουλος Σάκης, Σαρακιώτης Ιωάννης, Ηγουμενίδης Νικόλαος, Σκουρολιάκος Πάνος, Τριανταφύλλου Μαρία, Γκιουλέκας Κωνσταντίνος, Κέλλας Χρήστος, Τραγάκης Ιωάννης, Χαρακόπουλος Μάξιμος, Θεοχαρόπουλος Αθανάσιος, Ζαρούλια Ελένη, Παναγιώταρος Ηλίας, Καραθανασόπουλος Νίκος, Μανωλάκου Διαμάντω, Κατσίκης Κωνσταντίνος και Ψαριανός Γρηγόρης.

Από τη Διαρκή Επιτροπή Παραγωγής και Εμπορίου παρόντες ήταν οι βουλευτές κ.κ Αποστόλου Ευάγγελος, Θηβαίος Νικόλαος, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Καραγιάννης Ιωάννης, Καραναστάσης Απόστολος, Κάτσης Μάριος, Καφαντάρη Χαρά, Κουρουμπλής Παναγιώτης, Παπαδόπουλος Νικόλαος, Κωνσταντινέας Πέτρος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Αθανασίου Χαράλαμπος, Αραμπατζή Φωτεινή, Δήμας Χρίστος, Κατσανιώτης Ανδρέας, Κόνσολας Εμμανουήλ, Μπούρας Αθανάσιος, Σκρέκας Κωνσταντίνος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Παππάς Χρήστος, Σαχινίδης Ιωάννης, Στεργίου Κωνσταντίνος, Βαρδαλής Αθανάσιος, Μωραΐτης Νικόλαος, Αμυράς Γεώργιος, Λαζαρίδης Γιώργος και Μίχος Νικόλαος.

Από τη Διαρκή Επιτροπή **Δημόσιας Διοίκησης, Δημόσιας Τάξης και Δικαιοσύνης** παρόντες ήταν οι βουλευτές κ.κ Βαρδάκης Σωκράτης, Βάκη Φωτεινή, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ριζούλης Ανδρέας, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Μεγαλοοικονόμου Θεοδώρα, Σκουρλέτης Παναγιώτης, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τριανταφυλλίδης Αλέξανδρος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βούλτεψη Σοφία, Τσιάρας Κωνσταντίνος, Δαβάκης Αθανάσιος, Καραγκούνης Κωνσταντίνος, Καρασμάνης Γεώργιος, Παναγιωτόπουλος Νικόλαος, Τασούλας Κωνσταντίνος, Αντωνίου Μαρία, Αχμέτ Ιλχάν, Χριστοφιλοπούλου Παρασκευή (Εύη), Γερμενής Γεώργιος, Λαγός Ιωάννης, Λαμπρούλης Γεώργιος, Κατσώτης Χρήστος, Συντυχάκης Εμμανουήλ και Δανέλλης Σπυρίδων.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Αγαπητοί προσκεκλημένοι, συνάδελφοι Ευρωβουλευτές, σας καλωσορίζω στην αποψινή μας συνεδρίαση. Στη συνεδρίαση μετέχει ο Γενικός Γραμματέας Εμπορίου και Προστασίας Καταναλωτή, κ. Δημήτριος Αυλωνίτης. Θα συμμετείχε αλλά δυστυχώς δεν είναι δυνατόν αυτό, λόγω εκτάκτου κωλύματος, να παραστεί σήμερα, και ο Αναπληρωτής ΥπουργόςΟικονομίας και Ανάπτυξης κ. Αστέριος Πιτσιόρλας. Επίσης, δεν θα παραστούν και από τους συναδέλφους Ευρωβουλευτές, λόγω κωλυμάτων και εκείνοι, η κυρία Tilly METZ, η οποία μας έχει ειδοποιήσει ότι θα έρθει, αλλά της έτυχε και εκείνης κάτι έκτακτο και δεν θα παραστεί.

Στο σημείο αυτό θα ήθελα να καλωσορίσω τους δύο Ευρωβουλευτές και να τους ευχαριστήσω για την παρουσία τους στο Ελληνικό Κοινοβούλιο, καλώς ήρθατε και να τους παρουσιάσω.

Επικεφαλής της αντιπροσωπείας είναι η κύρια Maria GRAPINI, μέλος της Επιτροπής, Ευρωβουλευτής από την Ρουμανία και μέλος της ομάδος, της προοδευτικής συμμαχίας των Σοσιαλιστών και Δημοκρατών. Ο κύριος Jasenko SELIMOVIC, μέλος της Επιτροπής, Ευρωβουλευτής από την Σουηδία, μέλος της ομάδος, της συμμαχίας Φιλελεύθερων και Δημοκρατών για την Ευρώπη. Κυρίες και κύριοι, αγαπητοί προσκεκλημένοι, προτείνω την ακόλουθη διαδικασία, θα λάβουν το λόγο αρχικώς οι συνάδελφοί Ευρωβουλευτές, η κυρία GRAPINI επικεφαλής της αντιπροσωπείας, προτείνω για δέκα λεπτά, με ευρύτητα βέβαια και ακολούθως ο κ. Jasenko SELIMOVIC, για έξι λεπτά και εκείνος με ευρύτητα.

Για όλους, ο χρόνος είναι ενδεικτικός, η παράκληση βέβαια είναι να τηρηθεί, αλλά είναι ενδεικτικός. Ακολούθως, μετά τους δύο φιλοξενούμενους, ο κ. Γενικός Γραμματέας Εμπορίου και Προστασίας Καταναλωτή, ο κ. Δημήτριος Αυλωνίτης, για οκτώ λεπτά και ακολούθως οι Εισηγητές από έξι λεπτά ο καθένας. Τέλος, η κυρία GRAPINI, εφόσον το επιθυμεί, θα δευτερολογήσει, για τρία λεπτά, πάλι ενδεικτικά και με ευρύτητα, εξαρτάται και από τη συζήτηση που θα διεξαχθεί και τα ερωτηματικά που θα τεθούν, τα προβλήματα που θα συζητηθούν και αυτό είναι το βασικό στοιχείο του διαλόγου, ο οποίος ελπίζω και εύχομαι να είναι ένας γόνιμος διάλογος.

Θέλω να σας ενημερώσω, εφόσον το Σώμα συμφωνεί, ότι υπάρχει παράκληση εκ μέρους του συναδέλφου του κ. Θεοχαρόπουλου να προηγηθεί από τους Εισηγητές, λόγω κάποιου προβλήματος το οποίο έχει. Ελπίζω να μην υπάρχει αντίρρηση από τους Εισηγητές. Δηλαδή, μετά από τους Ευρωβουλευτές και τον κ. Γενικό Γραμματέα να προηγηθεί ο κ. Θεοχαρόπουλος και ακολούθως να πάμε με τη συνήθη πορεία.

**Τον λόγο έχει η κυρία Μαρία Γκραπίνη.**

**MARIA GRAPINI (S & D, Progressive Alliance of Socialists and Democrats): Σας ευχαριστώ πολύ, αξιότιμοι Βουλευτές της Βουλής των Ελλήνων. Είναι μεγάλη χαρά μου που βρίσκομαι σήμερα εδώ. Πρώτα απ' όλα θα ήθελα να σας ευχαριστήσω, να ευχαριστήσω τη Βουλή των Ελλήνων που διοργανώνει σήμερα την Ειδική Κοινή Συνεδρίαση, καθώς και για την υποδοχή, για την παρουσία των Ελλήνων Βουλευτών και των εκπροσώπων της Κυβέρνησης. η Επιτροπή** IMCO **είναι υπεύθυνη για τους κανόνες της Ε.Ε., σε ό,τι αφορά την ελεύθερη κυκλοφορία εμπορευμάτων και υπηρεσιών, την ελεύθερη κυκλοφορία επαγγελματιών και την τελωνειακή πολιτική, την τυποποίηση και τα οικονομικά συμφέροντα των καταναλωτών.**

**Εμείς ως Επιτροπή εστιάζουμε κυρίως στο έργο μας, στο πώς μπορούμε να μειώσουμε τους φραγμούς στο οικονομικό εμπόριο, πώς μπορούμε να απλουστεύσουμε τη νομοθεσία, ώστε να βελτιωθεί η ανταγωνιστικότητα στο πλαίσιο της ενιαίας αγοράς και βέβαια, ενδιαφερόμαστε, ιδιαιτέρως, για τα συμφέροντα των καταναλωτών σε ένα ευρύ φάσμα τομέων και ιδίως στο πλαίσιο των ΜΜΕ. Είμαι, άλλωστε και Πρόεδρος ενός Intergroup ( μιας Διακομματικής) στο Ευρωπαϊκό Κοινοβούλιο για τα θέματα των Μικρο-Μεσαίων Επιχειρήσεων.**

**Αν μου επιτρέπεται, θα ήθελα τώρα να σας παρουσιάσω την ομάδα μου. Συνοδεύομαι από το συνάδελφο Jasenko Selimovic, ο οποίος είναι μέλος της ομάδος ALDE, των Φιλελεύθερων και Δημοκρατών. Έχουμε, όμως, και τη Γραμματεία της Επιτροπής** IMCO. Ο κ. Πάνος Κωνσταντόπουλος (Panos Konstantopoulos) είναι ο επικεφαλής Προϊστάμενος της μονάδας και είναι και η κυρία Παρασκευή Χαβάκη (Paraskevi Chavaki). Δυσκολεύομαι, λίγο, να προφέρω τα ελληνικά ονόματα, συγχωρήστε με γι' αυτό. Προσωπικά, εγώ ονομάζομαι Μαρία **Γκραπίνι και είμαι Πρόεδρος της Αντιπροσωπείας και μέλος της Επιτροπής IMCO.**

**Θα ήθελα να εκμεταλλευτώ την ευκαιρία αυτή, για να σας κάνω εν συντομία μια εισαγωγή, να σας δώσω κάποια γενικά σχόλια για την ενιαία αγορά, για το πλαίσιο προστασίας των καταναλωτών στην Ένωση και μετά χαράς, βέβαια, στη συνέχεια θα απαντήσω στις ερωτήσεις σας ή στις παρατηρήσεις σας, όχι μόνο εγώ, αλλά και ο** συνάδελφος μου, κ. Jasenko Selimovic.

**Καταρχάς, θέλω να κάνω κάποιες εισαγωγικές παρατηρήσεις για την ενιαία αγορά. Φυσικά, μια ευρύθμως λειτουργούσα ενιαία αγορά είναι ένας από τους πυλώνες της Ε.Ε.. Ωστόσο, για την ευρύτερη ολοκλήρωση της ενιαίας αγοράς, απαιτείται περισσότερο πολιτικό σθένος και προσήλωση, σε σχέση με το τι γινόταν πριν από είκοσι πέντε χρόνια. Άρα, χρειάζονται και περισσότερες προσπάθειες, προκειμένου να ολοκληρωθεί η ενιαία αγορά και να είναι πιο αποτελεσματική.**

**Η ενιαία αγορά έχει και θετικά και αρνητικά αποτελέσματα. Βρίσκεται τώρα σε ένα μεταίχμιο, σε ένα σταυροδρόμι. Πιστεύουμε, μετ’ επιτάσεως, ότι η εμβάθυνση της ενιαίας αγοράς θα πρέπει να είναι προτεραιότητα στο πολιτικό θεματολόγιο.**

Το Ευρωπαϊκό Κοινοβούλιο στο Στρασβούργο μόλις την προηγούμενη εβδομάδα, συγκεκριμένα στις 12 Δεκεμβρίου, ενέκρινε ένα ψήφισμα με το οποίο ζητεί η Ένωση να αντισταθεί στον κατακερματισμό εντός των συνόρων της ακριβώς όπως ανθίσταται στον προστατευτισμό εκτός των συνόρων της. Επομένως, η ολοκλήρωση της έννοιας ψηφιακής αγοράς είναι μία από τις βασικές μας προτεραιότητες και θέλουμε να πετύχουμε σημαντική πρόοδο στον τομέα αυτό, διότι μόλις το 8% των ΜΜΕ πωλούν εμπορεύματα on line και μόνο το 15% των καταναλωτών εκμεταλλεύονται τις προσφορές αυτές. Αυτό λοιπόν καταδεικνύει ότι είναι κατεπείγουσα ανάγκη να συνεχίσουμε το έργο μας ώστε η ψηφιακή σφαίρα να είναι πλήρως προσβάσιμη στους πολίτες και στις επιχειρήσεις, προκειμένου να υπάρξει μεγαλύτερη εμπιστοσύνη από πλευράς καταναλωτών στην ψηφιακή διάσταση, στα κράτη - μέλη και στην εσωτερική αγορά.

Χρειαζόμαστε φιλόδοξες προτάσεις από την Ευρωπαϊκή Επιτροπή με στόχο σύγχρονους, αποτελεσματικούς κανόνες για την προστασία των καταναλωτών, την διευκόλυνση της λειτουργίας της δημόσιας διοίκησης, της μεγαλύτερης ανταγωνιστικότητας των ευρωπαϊκών επιχειρήσεων και των ΜΜΕ και βέβαια δίκαιος θεμιτός ανταγωνισμός, που είναι προτεραιότητα και έχουμε ακόμα προβλήματα στη ενιαία αγορά.

Πιστεύουμε επίσης ότι οι κανόνες θα πρέπει να δίνουν πρακτικά αποτελέσματα. Οι πολίτες και οι επιχειρήσεις μπορούν να απολαμβάνουν τα πολλά οφέλη της ενιαίας αγοράς μόνο εφόσον οι κανόνες που έχουν συμφωνηθεί λειτουργούν και παρέχουν συγκεκριμένη προστιθέμενη αξία.

Τέλος, πάντοτε σε σχέση με την ενιαία αγορά, επιτρέψτε μου να αναφέρω πόσο σημαντικό είναι το ζήτημα της ρύθμισης των επαγγελμάτων, τα κλειστά όπως τα ονομάζουμε επαγγέλματα, που είναι πάνω από 5.500 αυτή τη στιγμή στα διάφορα κράτη - μέλη αι αυτό αφορά όλους τους τομείς δραστηριότητας, γιατρούς, νοσηλευτές, δικηγόρους, λογιστές, αρχιτέκτονες, μηχανικούς, εκπαιδευτικούς και πολλές άλλες κατηγορίες. Όλα αυτά τα επαγγέλματα έχουν τις ιδιαιτερότητές τους και τη σημασία τους και σίγουρα όλα προσφέρουν προστιθέμενη αξία στην κοινωνία μας. Ταυτόχρονα η καινοτομία και η πρόοδος αναδιαμορφώνουν τις παραδοσιακές επαγγελματικές υπηρεσίες σε πολλούς τομείς, το δίκαιο, τη λογιστική, τις οικοδομές, τον τουρισμό, ιδίως για την Ελλάδα που είναι μία κατεξοχήν τουριστική χώρα και πραγματικά υπάρχουν κανόνες εθνικοί που διατηρήθηκαν επί σειρά 10ετιών και τώρα δέχονται έντονες πιέσεις. Στη δική μας Επιτροπή όποιο θέμα αφορά τη διασυνοριακή παροχή υπηρεσιών και την κινητικότητα των επαγγελματιών είναι υψίστης σημασίας για εμάς. Είναι θέματα που τα παρακολουθούμε για χρόνια.

Στη προηγούμενη θητεία του Ευρωκοινοβουλίου, πριν από λίγα χρόνια, η Επιτροπή μας, η Επιτροπή IMCO υποστήριξε σθεναρά την αναθεώρηση της Οδηγίας για τα επαγγελματικά προσόντα ώστε να εκσυγχρονιστούν οι κανόνες που αφορούν την πρόσβαση και την άσκηση των κλειστών επαγγελμάτων. Επιθυμία μας είναι να υπάρξει καλή εφαρμογή αυτής της Οδηγίας από τα κράτη - μέλη και τώρα. Βέβαια εξίσου σημαντικό είναι και τα κράτη μέλη να εξασφαλίσουν τη μεταφορά στο εθνικό δίκαιο και την αποτελεσματική εφαρμογή της Οδηγίας περί δοκιμής αναλογικότητας μέχρι το 2020.

Αυτές είναι κάποιες από τις παρατηρήσεις, σε ό,τι αφορά την Ενιαία Αγορά, που είναι όμως μία από τις αρμοδιότητές μας, γιατί ένας άλλος τομέας της αρμοδιότητάς μας είναι η προστασία των καταναλωτών.

Η Ενιαία Αγορά είναι η «καρδιά», αν μπορώ να πω την προσωπική μου άποψη, του ευρωπαϊκού οικοδομήματος και πάρα πολύ σημαντική για την ανάπτυξη της Ευρώπης. Δεν πρέπει να ξεχνάμε όμως, ότι για να λειτουργεί σωστά η Ενιαία Αγορά είναι πολλά πράγματα που πρέπει να γίνουν, αυτό είναι σημαντικό για τους καταναλωτές, καθότι δημιουργεί καλές επιλογές και προσφέρει χαμηλότερες τιμές για τους καταναλωτές.

Η προστασία των καταναλωτών, λοιπόν, είναι και στο επίκεντρο της καθημερινής μας εργασίας. Φυσικά και δεν ξεκινάμε από το μηδέν. Τα τελευταία τριάντα χρόνια στην Ε.Ε. οικοδομήσαμε το ύψιστο επίπεδο προστασίας των καταναλωτών σε παγκόσμιο επίπεδο, με πολύ σημαντικά νομοθετήματα, όπως για τα δικαιώματα των επιβατών, τα δικαιώματα των καταναλωτών, τις αθέμιτες εμπορικές πρακτικές, τους αθέμιτους συμβατικούς όρους. Είναι σημαντικές οι οδηγίες αυτές.

Επίσης, η Επιτροπή μας δίνει ιδιαίτερη σημασία στην στρατηγική για την ενιαία ψηφιακή αγορά, με προτάσεις για το τέλος των χρεώσεων περιαγωγής και τον γεωγραφικό αποκλεισμό. Θέλουμε διασυνοριακή φορητότητα αυτών των υπηρεσιών περιεχομένου και βέβαια ένα άλλο θέμα που συζητείται και στο Ευρωπαϊκό Κοινοβούλιο και στο Συμβούλιο, είναι οι προτάσεις για τις ψηφιακές συμβάσεις. Πρόσφατα παρατηρήσαμε μακράς κλίμακας διασυνοριακές παραβιάσεις της νομοθεσίας της Ένωσης για την αγορά και για την προστασία των καταναλωτών- το dieselgate, μαζικές ακυρώσεις πτήσεων από μια αεροπορική εταιρεία low cost. Όλα αυτά έχουν υπονομεύσει την εμπιστοσύνη των καταναλωτών στην Ενιαία Αγορά και έχουν πυροδοτήσει και μια συζήτηση, για το κατά πόσο η Ε.Ε. διαθέτει σθεναρούς-στέρεους μηχανισμούς για να αντιμετωπίζει τέτοια ζητήματα, για παράδειγμα, μηχανισμούς σε ό,τι αφορά την επιβολή της νομοθεσίας στο δημόσιο και τον ιδιωτικό τομέα ή τα συστήματα των ασφαλιστικών προσφυγών και επανόρθωσης.

Θέλουμε να συνεχίσουμε να επεξεργαζόμαστε τα νομοθετήματα για τη βελτίωση των δικαιωμάτων των καταναλωτών και την επιβολή της προστασίας αυτής. Κάποια παραδείγματα που έχω να σας δώσω, είναι η αναθεώρηση του κανονισμού για τις ανισότητες στον τομέα προστασίας των καταναλωτών- οι νομοθέτες ενέκριναν τον σχετικό κανονισμό το 2018. Ήμασταν υπέρ αυτής της αναθεώρησης και στο πλαίσιο των διαπραγματεύσεων, καταφέραμε να πετύχουμε περισσότερες εξουσίες για τις αρμόδιες Αρχές, ιδίως στον τομέα των επιγραμμικών υπηρεσιών και για ένα σημαντικότερο ρόλο για την Κομισιόν, για την αντιμετώπιση των παραβάσεων, όταν αυτές έχουν μάλιστα Ενωσιακή διάσταση.

Δυστυχώς όμως, τα κράτη μέλη δεν μπορούσαν να δεχθούν την επιπρόσθετη εξουσία, ώστε να υπάρχει αποζημίωση από τους εμπόρους στους καταναλωτές, όταν αποδεδειγμένα οι έμποροι είναι υπεύθυνοι για παραβιάσεις, αντίστοιχα με τις υποθέσεις του dieselgate.

Ένα άλλο θέμα που συζητείται, είναι μια δέσμη μέτρων για μια νέα συμφωνία για τους καταναλωτές και είναι μια πρόταση της Κομισιόν. Στόχος είναι και ο εκσυγχρονισμός της προστασίας των καταναλωτών στην Ένωση και η θέσπιση νέων διατάξεων για την προστασία των συλλογικών συμφερόντων. Ένα άλλο παράδειγμα είναι ο γεωγραφικός αποκλεισμός. Από τις 3 Δεκεμβρίου οι ευρωπαίοι μπορούν πλέον να κάνουν αγορές στο διαδίκτυο χωρίς τον γεωγραφικό αποκλεισμό- τον αχρείαστο και αδικαιολόγητο αυτό γεωγραφικό αποκλεισμό- σε όποιο σημείο και αν ευρίσκονται εντός Ε.Ε..

Πρέπει λοιπόν, οι καταναλωτές να έχουν πλέον ευρύτερη και ευκολότερη διασυνοριακή πρόσβαση σε προϊόντα, σε κρατήσεις δωματίων ξενοδοχείων, σε ενοικιάσεις αυτοκινήτων, σε φεστιβάλ μουσικής, σε εισιτήρια για πάρκα αναψυχής και τα λοιπά.

Ένα άλλο παράδειγμα είναι οι συμβάσεις για το ψηφιακό περιεχόμενο. Έχουμε επίσης τη δέσμη μέτρων για τα αγαθά, για τα εμπορεύματα, για να είναι πιο εύκολη η αγοραπωλησία προϊόντων από το ένα κράτος - μέλος στο άλλο, επίσης, να ενισχυθούν οι έλεγχοι από τις εθνικές Αρχές, ώστε τα προϊόντα να είναι ασφαλή και να συμμορφώνονται προς τους κανόνες.

Αυτά είναι λίγα μόνο παραδείγματα, τα οποία δείχνουν ότι είμαστε προσηλωμένοι για να βελτιώσουμε τα δικαιώματα των καταναλωτών μέσω Ενωσιακής νομοθεσίας, πρέπει να γίνουν όμως περισσότερα. Για παράδειγμα, πρέπει να εξασφαλίσουμε τη δέουσα αντιμετώπιση του ζητήματος της διπλής ποιότητας προϊόντων, πολλή συζήτηση γίνεται και στο Ευρωκοινοβούλιο επί του θέματος, διότι υπάρχουν πληροφορίες από διάφορες χώρες, δηλαδή ότι το προϊόν της ίδιας μάρκας, με το ίδιο εμπορικό σήμα, με την ίδια συσκευασία, να έχει διαφορετική ποιότητα.

Εμείς θέλουμε η ποιότητα να είναι η ίδια και όλοι να μπορούν να ωφεληθούν από την ψηφιακή επανάσταση. Οι συνδεδεμένες με το διαδίκτυο συσκευές θα είναι 20 δισ. μέχρι το 2020, επομένως, έχουμε και μείζονες προκλήσεις στον τομέα της κυβερνοασφάλειας. Ευχαριστώ.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Τον λόγο έχει ο Jasenko Selimovic.

**JASENKO SELIMOVIC (ALDE, Alliance of Liberals and Democrats for Europe):** Ευχαριστώ, κύριε Πρόεδρε. Θα ήθελα να σας ευχαριστήσω για την πρόσκληση. Είναι τιμή μας, αλλά και ευχαρίστηση η δυνατότητα να ανταλλάξουμε σκέψεις για την Ενιαία Αγορά.

Πριν από αυτό, θα ήθελα να αναφέρω δύο θέματα, για τα οποία, θα ήθελα να σας ευχαριστήσω. Πρώτον, με πόση αξιοπρέπεια αντιμετωπίσατε την κρίση στην χώρας σας. Όλοι γνωρίζουμε πόσο μεγάλες ήταν οι δυσκολίες που αντιμετωπίσατε, ποσό τεράστιο έργο είχατε ενώπιον σας και ξέρουμε πως δεν ήταν καθόλου εύκολο. Εμείς, από την Ε.Ε., δεν ήμασταν ίσως οι καλύτεροι σύμμαχοι σας σε αυτό τον αγώνα, αλλά τα καταφέραμε μαζί. Όπως μας λένε τώρα όλες οι προβλέψεις, απ' ό,τι φαίνεται προσεγγίζουμε το τέλος της κρίσης, την οποία, αντιμετωπίσατε με αξιοπρέπεια και σας ευχαριστώ πολύ και από την πλευρά μας για αυτό.

Το δεύτερο είναι κάτι που δεν έχει ακόμα ολοκληρωθεί στο Κοινοβούλιο σας, αλλά παρόλα αυτά, θα το αναφέρω. Είναι η συμφωνία των Πρεσπών με την γειτονικής σας χώρα. Ξέρω ότι υπάρχουν δυσχέρειες, διαφωνίες και ξέρω ότι θα αποφασίσετε αργότερα, αλλά θέλω να σας ευχαριστήσω, γιατί αντιμετωπίσατε αυτή τη σύγκρουση, βρήκατε μια λύση και οδεύετε προς την επίλυση του προβλήματος. Με αυτόν τρόπο κλείνετε αυτή τη σύγκρουση που κρατάει εδώ και είκοσι χρόνια. Αν θα σας μνημονεύσει για κάτι η ιστορία, είναι αυτά τα δύο. Ειλικρινά, από πλευράς μου και από πλευράς του Ευρωπαϊκού Κοινοβουλίου, σας ευχαριστούμε που κάνατε αυτή την προσπάθεια.

Όπως ανέφερε και η κυρία Grapini, προσπαθούμε να βελτιώσουμε την Ενιαία Αγορά τα τελευταία δύο χρόνια για τρεις λόγους. Πρώτον, ξέρουμε τι δυναμικό περιέχεται στην Ενιαία Αγορά. Είμαστε πεπεισμένοι ότι η δυνατότητα συναλλαγών και εμπορίου είναι πηγή πλούτου, πηγή ανάπτυξης και μιας καλύτερης ζωής για τους συμπολίτες μας. Είναι πιο εύκολο όταν είσαι μια χώρα με 70 ή 80 εκατ., γιατί έχεις μια εσωτερική αγορά στην ίδια σου τη χώρα, αλλά αν είναι κανείς πολίτης μιας μεσαίας χώρας, όπως η δική μου χώρα, η Σουηδία και όλες οι άλλες μεσαίες χώρες χρειάζονται την ενιαία αγορά για να επιτύχουν περισσότερη οικονομική ανάπτυξη και να βελτιώσουν την καθημερινότητα των πολιτών τους.

Ελπίζω ότι οι προσπάθειές μας θα βοηθήσουν, ούτως ώστε να μπορούμε να συναλλασσόμεθα - και ιδιαίτερα ψηφιακά - που ακόμη δεν έχει ολοκληρωθεί η προσπάθεια. Παράλληλα, κάναμε και δύο άλλα πράγματα.

Πρώτον, θέλουμε, να προστατεύσουμε τον καταναλωτή. Φυσικά, εάν ανοίξει και η Ενιαία Αγορά και η ψηφιακή αγορά, τότε πρέπει, να προστατεύσεις και τον καταναλωτή. Υπάρχουν διάφορες απάτες, παραβιάσεις και αθέμιτες πρακτικές. Όλα αυτά, όταν ανοίγεις μια αγορά, ευνοούνται. Εφόσον ανοίγουμε την αγορά, πρέπει να τα εντοπίσουμε κι αυτά. Γι' αυτό υποβάλαμε πολλές προτάσεις, τις οποίες παρουσίασε η κυρία Grapini, για να προστατέψουμε τον καταναλωτή.

Κάτι άλλο που κάνουμε παράλληλα, είναι ότι προσπαθήσαμε, να υπάρχουν συνθήκες θεμιτού και ισότιμου ανταγωνισμού στην Ευρώπη. Όπως ξέρετε, η Ευρώπη ορισμένες φορές αντιμετωπίζει προβλήματα προϊόντων από άλλες χώρες, που θέλουν, να τα βάλουν στην αγορά μας χωρίς ασφάλεια, χωρίς επαρκή ποιότητα, πληρώνοντας χαμηλούς μισθούς στους εργαζόμενους που τα παράγουν. Πρέπει, λοιπόν, να υπάρξουν συνθήκες δίκαιου ανταγωνισμού και για τα προϊόντα αυτών των χωρών.

Οι προτάσεις που έκανε η Ευρωπαϊκή Επιτροπή και που εμείς εγκρίνουμε, στοχεύουν στη δημιουργία συνθηκών ισοτίμου ανταγωνισμού, για να προστατεύσουμε τις οικονομίες μας, που είναι υψηλής ποιότητας και για να προστατεύσουμε τη δυνατότητα, επίσης, συναλλαγών και με τις άλλες τρίτες χώρες. Όλ’ αυτά μαζί με τους συναδέλφους από τη χώρα σας και όλους τους άλλους Ευρωβουλευτές τα προωθήσαμε και πετύχαμε αρκετά. Πρέπει, όμως, να κάνουμε κι άλλα. Ορισμένα θα τα επιτύχουμε πριν το τέλος της θητείας μας, τα υπόλοιπα θα πρέπει, να τα ολοκληρώσει η επόμενη θητεία. Ελπίζω, να συνεχιστεί η καλή συνεργασία, που είχαμε μέχρι τώρα και, εν τέλει, σας ευχαριστώ για την εργασία σας γι' αυτό το θέμα.

Σας ευχαριστώ πολύ.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Ευχαριστούμε πάρα πολύ κι εμείς.

Τώρα, όπως είπαμε στη σειρά είναι ο κύριος Γενικός Γραμματέας Εμπορίου και Προστασίας Καταναλωτή, ο κ. Δημήτριος Αυλωνίτης.

**ΔΗΜΗΤΡΙΟΣ ΑΥΛΩΝΙΤΗΣ (Γενικός Γραμματέας Εμπορίου και Προστασίας Καταναλωτή):** Κυρία Grapini, κ. Selimovic, κυρίες και κύριοι Βουλευτές, θεωρώ ότι η σημερινή συνεδρίαση αποτελεί μέρος ενός ευρύτερου διαλόγου για το μέλλον της Ενιαίας Αγοράς, μια συζήτηση που αφορά τόσο στους πολίτες, όσο και στις επιχειρήσεις της Ε.Ε..

Εμείς, από την πλευρά μας ήδη διεξήγαμε το Σεπτέμβριο τον εθνικό διάλογο για τη νέα συμφωνία για τους καταναλωτές - ένα πολύ σημαντικό κομμάτι της Ενιαίας Αγοράς - και η εισήγησή μου θα βασιστεί και στα συμπεράσματα από αυτό το διάλογο, δηλαδή, απ’ όσα μας είπαν οι φορείς της Κοινωνίας των Πολιτών.

Πριν προχωρήσω σε ειδικότερα θέματα προστασίας του καταναλωτή, θα ήθελα, να κάνω ένα γενικότερο σχόλιο για την Ενιαία Αγορά. Αποτελεί αναμφισβήτητα μια κατάκτηση της Ε.Ε.. Έχει φέρει σημαντικά οφέλη στις επιχειρήσεις και στους καταναλωτές, αλλά δε μπορούμε, ν’ αρνηθούμε ότι εμφανίζει και πολύ σημαντικά σημάδια κόπωσης. Η ανταγωνιστικότητα της Ε.Ε. συνολικά την τελευταία δεκαετία υποχωρεί σε σχέση, ιδίως, με τις αναδυόμενες οικονομίες της Ασίας. Ταυτόχρονα, οι ανισότητες εντός της Ε.Ε. διευρύνονται. Τα χαμηλότερα εισοδηματικά στρώματα έχουν μείνει πίσω, δεν απολαμβάνουν των ωφελημάτων της Ενιαίας Αγοράς στο βαθμό που συνέβαινε πριν από μερικά χρόνια.

Για εμάς αυτές οι δύο εξελίξεις δεν είναι ανεξάρτητες μεταξύ τους. Αντιθέτως, δείχνουν, πως πρέπει, να κινηθούμε από δω και πέρα. Η Ενιαία Αγορά για να ξεπεράσει τα προβλήματα, που έχει σήμερα, πρέπει, να δώσει έμφαση στη δημιουργία ποιοτικών θέσεων εργασίας, στην εξωστρέφεια, στην καινοτομία και, φυσικά, πρέπει σε κάθε βήμα της εμβάθυνσής της να συνοδεύεται από ισχυρές ρήτρες προστασίας του δημοσίου συμφέροντος για το περιβάλλον, για τον καταναλωτή, για τον εργαζόμενο.

Ένα κοινό σημείο αναφοράς, λοιπόν, για να επιτευχθούν αυτοί οι δύο στόχοι είναι ο καταναλωτής ως πολίτης, ως αγοραστής προϊόντων, ως αποδέκτης υπηρεσιών. Η νέα συμφωνία για τους καταναλωτές, που προτείνει η Ευρωπαϊκή Επιτροπή, φαίνεται ν’ αναγνωρίζει τη σημασία του και φαίνεται, να προσπαθεί, να του δώσει περισσότερα εργαλεία,, ώστε να διεκδικήσει τα δικαιώματά του μέσω των συλλογικών οργανώσεων.

Βέβαια, υποθέσεις όπως η πρόσφατη της Volkswagen δείχνουν ότι αυτή η συνεργασία μεταξύ καταναλωτικών οργανώσεων πρέπει να είναι ευρωπαϊκή. Δεν υπάρχουν εθνικές λύσεις σε ευρωπαϊκά προβλήματα.

Αυτό το σημείο είναι καλοδεχούμενο ως παρέμβαση πολιτικής, αλλά μας φαίνεται ημιτελές, γιατί δεν δίνεται η δυνατότητα, δεν διασφαλίζονται οι προϋποθέσεις άσκησης αυτών των δικαιωμάτων με τις καταναλωτικές οργανώσεις.

Για παράδειγμα στην χώρα μας, μια από τις συνέπειες της κρίσης ήταν, ότι δεν υπάρχει δημόσια χρηματοδότηση για τις καταναλωτικές οργανώσεις.

Όταν, λοιπόν, ζητάμε από τέτοιους φορείς της κοινωνίας των πολιτών να διεκδικήσουν εξ ονόματος όλης της κοινωνίας δικαιώματα που έχουν παραβιασθεί από κολοσσούς, πρέπει να διασφαλίζουμε και την ικανότητά τους να προσφεύγουν σε δικαστήρια, να χτίζουν υποθέσεις, να ακούγεται η φωνή τους, με λίγα λόγια.

Νομίζω, ότι στο πλαίσιο της νέας προγραμματικής περιόδου για την Ε.Ε. αυτό είναι ένα σημείο που θα πρέπει να απασχολήσει και το Ευρωπαϊκό Κοινοβούλιο.

Το ίδιο ισχύει και για την πτυχή την συμφωνίας που αφορά τη συνεργασία μεταξύ δημόσιων αρχών και μία από αυτές είμαστε και εμείς στην Ελλάδα, η Γενική Γραμματεία Εμπορίου και Προστασίας Καταναλωτή, που έχουν την αρμοδιότητα για την εφαρμογή της ευρωπαϊκής νομοθεσίας.

Δεχόμαστε τις αυξημένες υποχρεώσεις που μας βάζει η Ευρωπαϊκή Επιτροπή, όμως ζητάμε να ληφθεί πολύ σοβαρά υπόψη το πρόβλημα της υποστελέχωσης των υπηρεσιών μας και γενικότερα οι συνέπειες που άφησε στη Δημόσια Διοίκηση η πολυετής κρίση, προκειμένου να ανταποκριθούμε όπως εμείς θέλουμε στις υποχρεώσεις που προτείνει η νέα πρόταση Οδηγίας.

Έρχομαι στο θέμα της ψηφιακής οικονομίας, το οποίο είναι οριζόντιο, απασχολεί την Ε.Ε. σε πολλές διαφορετικές συνθέσεις του Συμβουλίου και σίγουρα έχει απασχολήσει και πολλές διαφορετικές Επιτροπές του Κοινοβουλίου.

Υπάρχει μεγάλη κινητικότητα και θα ήθελα να θέσω τρία διαφορετικά θέματα.

Πρώτον, εισάγεται σιγά - σιγά η έννοια του πελάτη, μέχρι τώρα είχαμε καταναλωτή και επιχείρηση, τώρα έχουμε και την έννοια του πελάτη.

Ο πελάτης είναι η μικρομεσαία επιχείρηση, η οποία στο πλαίσιο της ψηφιακής έννοιας αγοράς, στο πλαίσιο της σχέσης της για παράδειγμα, με πλατφόρμες - κολοσσούς, οι οποίες έχουν καθοριστική σημασία για την πρόσβασή τους στην ενιαία αγορά χρήζουν ειδικότερης προστασίας και για αυτή την προστασία ακριβώς εξομοιώνονται με καταναλωτές, με φυσικά πρόσωπα.

Είναι μια εξέλιξη προς τη σωστή κατεύθυνση. Η δική μας εθνική νομοθεσία όσον αφορά τους γενικούς όρους συναλλαγών, ήδη, παρέχει αυτή την αυξημένη προστασία προς τις μικρομεσαίες επιχειρήσεις, ωστόσο, ειδικά όσον αφορά τη σχέση μικρομεσαίων επιχειρήσεων με πλατφόρμες, πρέπει να δούμε και τη διεθνή διάσταση, γιατί όπως ξέρετε, πολλές από αυτές τις μεγάλες διαδικτυακές πλατφόρμες δεν είναι ευρωπαϊκές.

Πρέπει, λοιπόν, να δούμε πώς η Ε.Ε. προστατεύει τα δικαιώματά τους στο διεθνές επίπεδο.

Ένα δεύτερο πολύ σημαντικό κομμάτι το οποίο πρέπει να δούμε είναι η οικονομική σημασία των προσωπικών δεδομένων.

Πολλές υπηρεσίες σήμερα στο διαδίκτυο παρέχονται δωρεάν, γι' αυτό δεν υπάρχει αμφιβολία, όσον αφορά το οικονομικό αντίτιμο που ζητείται.

Ωστόσο, υπάρχει αντάλλαγμα και είναι τα δεδομένα του καθενός από εμάς, τα οποία έχουν μια τεράστια οικονομική αξία.

Ο γενικός κανονισμός για την προστασία των προσωπικών δεδομένων ήταν μια καλή αρχή, ωστόσο είναι απαραίτητο και η καταναλωτική νομοθεσία να λάβει υπόψη της τη ρύθμιση τέτοιων καταναλωτικών συμβάσεων, όπου δεν καταβάλλονται μεν χρήματα, ωστόσο ο καταναλωτής επιτρέπει την πρόσβασή του στα δικαιώματα του, από την απλή περίπτωση των Cookies μέχρι πιο ειδικές περιπτώσεις εγγραφής σε ιστοσελίδες ή διαδικτυακές πλατφόρμες.

Κλείνω με μια σκέψη για τα ψηφιακά, η οποία νομίζω ότι θα πρέπει να καθοδηγήσει τις εργασίες του Ευρωπαϊκού Κοινοβουλίου την επόμενη περίοδο.

Ακούστηκαν έννοιες, όπως το «διαδίκτυο των πραγμάτων» το «internet of thinks» ή η «τεχνητή νοημοσύνη». Όλα αυτά μας υποχρεώνουν όλους και τον εθνικό και τον ευρωπαϊκό νομοθέτη σε μια μετάβαση. Πρέπει να μεταβούμε από ένα μοντέλο προστασίας των δικαιωμάτων του καταναλωτή σε ένα μοντέλο προστασίας των δικαιωμάτων του ανθρώπου. Τίθενται πολύ σημαντικά ζητήματα ηθικής και ζητήματα προστασίας βαθύτερων δικαιωμάτων από τα απλά οικονομικά δικαιώματα προστασίας του καταναλωτή, όταν ο καθένας από εμάς έχει πρόσβαση σε τέτοιες υπηρεσίες.

Δεν υπάρχουν εύκολες απαντήσεις, αλλά σίγουρα πρέπει ο διάλογος να ξεκινήσει τώρα, γιατί αυτές οι εξελίξεις δεν είναι όσο μακρινές τις φανταζόμαστε.

Θεωρώ, ότι σε εθνικό επίπεδο είμαστε έτοιμοι.

Έχουμε θεσπίσει, ήδη, από το 2017 Κώδικα Δεοντολογίας για το ηλεκτρονικό εμπόριο, έχουμε απλοποιήσει και κωδικοποιήσει για πρώτη φορά το σύνολο της καταναλωτικής μας νομοθεσίας πριν μερικούς μήνες και επομένως, έχουμε απόλυτη ετοιμότητα να συμμετέχουμε σε αυτό το διάλογο.

Θέλω, λοιπόν, να σας ευχαριστήσω για την παρουσία σας σήμερα και να δηλώσω τη διαθεσιμότητά μας για περαιτέρω συνεργασία στο μέλλον.

Σας ευχαριστώ.

Στο σημείο αυτό έγινε η β΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι βουλευτές κ.κ. Βράντζα Παναγιώτα, Μιχελής Αθανάσιος, Καββαδία Αννέτα, Τόσκας Νικόλαος, Αυλωνίτου Ελένη, Πάντζας Γιώργος, Παπαδόπουλος Σάκης, Σαρακιώτης Ιωάννης, Ηγουμενίδης Νικόλαος, Σκουρολιάκος Πάνος, Τριανταφύλλου Μαρία, Γκιουλέκας Κωνσταντίνος, Κέλλας Χρήστος, Τραγάκης Ιωάννης, Χαρακόπουλος Μάξιμος, Θεοχαρόπουλος Αθανάσιος, Ζαρούλια Ελένη, Παναγιώταρος Ηλίας, Καραθανασόπουλος Νίκος, Μανωλάκου Διαμάντω, Κατσίκης Κωνσταντίνος και Ψαριανός Γρηγόρης.

Από τη Διαρκή Επιτροπή Παραγωγής και Εμπορίου παρόντες ήταν οι βουλευτές κ.κ. Αποστόλου Ευάγγελος, Θηβαίος Νικόλαος, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Στογιαννίδης Γρηγόρης, Καραναστάσης Απόστολος, Κάτσης Μάριος, Καφαντάρη Χαρά, Κουρουμπλής Παναγιώτης, Ουρσουζίδης Γεώργιος, Παπαδόπουλος Νικόλαος, Κωνσταντινέας Πέτρος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Αθανασίου Χαράλαμπος, Αραμπατζή Φωτεινή, Δήμας Χρίστος, Κατσανιώτης Ανδρέας, Κόνσολας Εμμανουήλ, Βεσυρόπουλος Απόστολος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Παππάς Χρήστος, Σαχινίδης Ιωάννης, Στεργίου Κωνσταντίνος, Βαρδαλής Αθανάσιος, Μωραΐτης Νικόλαος, Αμυράς Γεώργιος, Λαζαρίδης Γιώργος και Μίχος Νικόλαος.

Από τη Διαρκή Επιτροπή **Δημόσιας Διοίκησης, Δημόσιας Τάξης και Δικαιοσύνης** παρόντες ήταν οι βουλευτές κ.κ Βαρδάκης Σωκράτης, Βάκη Φωτεινή, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ριζούλης Ανδρέας, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Μεγαλοοικονόμου Θεοδώρα, Σκουρλέτης Παναγιώτης, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τριανταφυλλίδης Αλέξανδρος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βούλτεψη Σοφία, Τσιάρας Κωνσταντίνος, Δαβάκης Αθανάσιος, Καραγκούνης Κωνσταντίνος, Καρασμάνης Γεώργιος, Παναγιωτόπουλος Νικόλαος, Τασούλας Κωνσταντίνος, Αντωνίου Μαρία, Χριστοφιλοπούλου Παρασκευή (Εύη), Γερμενής Γεώργιος, Λαγός Ιωάννης, Λαμπρούλης Γεώργιος, Κατσώτης Χρήστος, Συντυχάκης Εμμανουήλ, Δανέλλης Σπυρίδων και Παναγούλης Ευστάθιος (Στάθης).

**ΑΝΤΩΝΙΟΣ ΣΥΡΙΓΟΣ (Προεδρεύων της Επιτροπής)**: Τον λόγο έχει ο κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ (Εισηγητής της Κοινοβουλευτικής Ομάδας Δημοκρατικής Συμπαράταξης - ΠΑ.ΣΟ.Κ. - ΔΗΜ.ΑΡ.):** Σας ευχαριστώ, κύριε Πρόεδρε, ευχαριστώ και τους συναδέλφους.

Δυστυχώς, δεν είναι κάποιος Υπουργός εδώ από την Κυβέρνηση για να γίνει η συζήτηση με τους Ευρωβουλευτές, αλλά είμαστε εδώ, τα Κόμματα, για να γίνει αυτή η συζήτηση, για ένα κρίσιμο θέμα, τις εξελίξεις στην Ενιαία Αγορά και το ευρωπαϊκό πλαίσιο προστασίας των καταναλωτών.

Είναι γεγονός ότι η Εσωτερική Αγορά είναι ένα από τα μεγαλύτερα, αν όχι το μεγαλύτερο επίτευγμα της Ε.Ε. τόσο για την εσωτερική της λειτουργία όσο και για τη θέση της παγκόσμια οικονομία.

Δεν θα μπορούσε να αμφισβητήσει κανείς τη συμβολή της στην άνοδο του βιοτικού επιπέδου των πολιτών, μέσω της δημιουργίας θέσεων εργασίας και της προσφοράς μεγαλύτερου εύρους επιλογών. Όμως, η Ενιαία Αγορά αποτελεί και μια εξελικτική διαδικασία που είναι απαραίτητο να προσαρμόζεται στις εξελίξεις, να αντιμετωπίζει αποτελεσματικά τις προκλήσεις και κυρίως να εκμεταλλεύεται τις ευκαιρίες.

Γεγονός βέβαια είναι, ότι με την εμβάθυνση της ολοκλήρωσης προκύπτουν και πολλά άλλα ευαίσθητα ζητήματα που πρέπει να αντιμετωπιστούν από τα κράτη-μέλη, όπως είναι η φορολογία και τα κοινωνικά θέματα.

Τα τελευταία χρόνια η Ε.Ε. βρίσκεται αντιμέτωπη με δύσκολες συγκυρίες σε όλα τα επίπεδα, οικονομικά μοντέλα, συνθήκες εργασίας, γεωπολιτικές καταστάσεις αλλάζουν ραγδαία, αυξάνονται οι κοινωνικές αναταραχές και δυστυχώς, ένα σημαντικό ποσοστό ευρωπαίων πολιτών κατευθύνεται σε ακραίες θέσεις, κατευθύνεται και στον λαϊκισμό. Ζούμε σε μια εποχή, όπου επικρατούν οικονομική ανασφάλεια, προσφυγικό, μεγέθυνση ανισοτήτων και στο προσφυγικό η ευρωπαϊκή ολοκλήρωση δεν λειτουργεί, δεν υπάρχει κοινή αντιμετώπιση του προσφυγικού, δεν αναγνωρίζει η Ευρώπη, ότι αυτό το πράγμα θα μπορούσε να λυθεί πολύ πιο εύκολα, αν έχει αντιμετωπισθεί κοινά και όχι να αντιμετωπίζεται ως ένα πεδίο, στο οποίο ουσιαστικά θα το αντιμετωπίσουν δύο - τρεις χώρες του νότου.

Δανειζόμενος τη διαπίστωση του Προέδρου Γιούνκερ, η κρίση στην Ε.Ε. είναι πολυδιάστατη, σοβαρή και υπαρξιακή.

Η επιδείνωση του ευρωπαϊκού περιβάλλοντος με την επικράτηση του Brexit, την άνοδο της ακροδεξιάς σε μια σειρά από χώρες και κυρίως την αδυναμία οργάνωσης της αναγκαίας επανεκκίνησης της διαδικασίας της ευρωπαϊκής ολοκλήρωσης, έχουν δημιουργήσει κόπωση των λαών. Τι χρειάζεται;

Χρειάζονται διαδικασίες δημοκρατικής νομιμοποίησης, τις οποίες θα πρέπει να τις εμβαθύνουμε. Το Ευρωκοινοβούλιο έχει πολύ σημαντικό ρόλο να παίξει σε αυτή τη δραστηριότητα σε αυτό το θέμα και βεβαίως, να βρούμε τρόπους για αυτή τη δημοκρατική νομιμοποίηση. Έχουν προταθεί πάρα πολλά, δεν είναι της συζήτησης σήμερα για να μπούμε στα θέματα αυτά.

Η αλήθεια είναι βέβαια, ότι η Ε.Ε. έχει περάσει και πολλές κρίσεις στο παρελθόν. Ποια η διαφορά της σημερινής κρίσης;

Ότι πρόκειται ουσιαστικά για αρκετές παράλληλες κρίσεις.

Η έξοδος της Αγγλίας και κυρίως η έλλειψη κοινής στρατηγικής των 27 χωρών - μελών, καθώς και αδυναμία πρόβλεψης για τη στρατηγική που τελικά θα επιλεγεί, δημιουργούν ερωτηματικά για το πώς θα συνεχιστεί η ευρωπαϊκή ολοκλήρωση.

Η διεύρυνση έφερε και προβλήματα. Στη διεύρυνση στην οποία, βεβαίως, είμαστε θετικοί, καθώς πολλές χώρες της Ε.Ε. θέλουν να ενταχθούν σε αυτό το βιοτικό επίπεδο και βεβαίως, επειδή μιλάμε για ευρωπαϊκή ολοκλήρωση δεν πρέπει να ξεχνάμε ότι ο τομέας εκείνος, ο οποίος ολοκληρώθηκε πρώτος και δυστυχώς, δεν ακολούθησαν με τον ίδιο ρυθμό οι άλλοι τομείς πολιτικής, είναι ο τομέας της αγροτικής πολιτικής. Και όσοι είμαστε αταλάντευτα ευρωπαϊστές και θέλουμε να μην κυριαρχούν εξωθεσμικά, άτυπα όργανα στην Ε.Ε., πρέπει να επιδιώκουμε τους θεσμούς της ευρωπαϊκής ολοκλήρωσης, οι οποίοι, πραγματικά θα λειτουργούν και έτσι θα προστατεύονται κυρίως τα συμφέροντα των μικρών χωρών. Διότι, όταν μιλάμε για τα άτυπα εξωθεσμικά όργανα, τότε επικρατεί η δύναμη του ισχυρού.

Με ορίζοντα, λοιπόν, τις ευρωεκλογές αυτό που άμεσα χρειάζεται είναι να βγάλουμε την Ευρώπη από την κρίση και τη στασιμότητα. Όσο καθυστερούμε και συνεχίσουμε να καθυστερούμε στην Ευρώπη, χάνουν η Ευρώπη και η δημοκρατία. Και ποιος κερδίζει;

Ο φόβος, ο λαϊκισμός και δυστυχώς, σε πολλές χώρες και η ακροδεξιά και στη χώρα μας, στην οποία έχουμε αυτό το φαινόμενο.

Βέβαια, προσδοκούμε όλοι στην ανάπτυξη, αλλά ανάπτυξη χωρίς εμπιστοσύνη, δεν γίνεται και την εμπιστοσύνη πρέπει να την κερδίσουμε, την εμπιστοσύνη των πολιτών, συμβάλλοντας αποφασιστικά στην υπέρβαση της παρατεταμένης κρίσης και εργαζόμενοι για την αλλαγή της ευρωπαϊκής πορείας, με στόχο την ευρωπαϊκή ολοκλήρωση και με μια πολιτική κοινωνικής συνοχής. Δίκαιη, ελεύθερη, βιώσιμη, είναι η προοδευτική Ευρώπη που θέλουμε. Η ισχυρή και ενωμένη Ευρώπη, είναι η λύση. Πεποίθησή μας είναι ότι η Ένωση θα πρέπει να κινηθεί τώρα, προς μια βαθύτερη ενοποίηση προοδευτικής κατεύθυνσης.

Αναφερθήκατε σε τομείς όπου απαιτούνται μεγαλύτερες προσπάθειες για την εμβάθυνση και την ενίσχυση της Ενιαίας Αγοράς, όπως η γρήγορη έγκριση των συζητούμενων προτάσεων, η εξασφάλιση της αποτελεσματικής εφαρμογής των κανόνων, η συνεχής προσαρμογή της Ενιαίας Αγοράς. Συμφωνούμε.

Επίσης, αναφερθήκατε στην Ενιαία Ψηφιακή Αγορά. Προσυπογράφουμε. Πιστεύουμε ότι οι αλλαγές που πυροδοτεί η τέταρτη βιομηχανική επανάσταση, εκτός από κινδύνους, εμπεριέχει και ευκαιρίες. Ο πιο σημαντικός συντελεστής παραγωγής είναι οι νέες δεξιότητες στην καινοτομία και στην εργατικότητα και σ' αυτό το θέμα στη χώρα μας, -όπως νομίζω ότι γνωρίζετε,- δηλαδή στο θέμα των δεξιοτήτων και της καινοτομίας, έχουμε έναν υψηλά καταρτισμένο εκπαιδευτικό προσωπικό, που δυστυχώς σήμερα δεν αξιοποιείται, όπως θα έπρεπε στη χώρα μας, αλλά βρίσκεται σε όλη την Ευρώπη. Το πλαίσιο, όμως, υπάρχει και θα πρέπει εδώ στη χώρα μας και στην Ε.Ε., να αναπτυχθεί.

Βεβαίως, η εμβάθυνση της ευρωπαϊκής ολοκλήρωσης, όπως και η Ευρωπαϊκή Επιτροπή είπε, χρειάζεται μεγαλύτερο πολιτικό σθένος -και αυτό θα πρέπει να κατανοηθεί- και αφοσίωση, σήμερα περισσότερο από ό,τι πριν πολλά χρόνια, ενώ απαιτούνται και μεγαλύτερες προσπάθειες για να γεφυρωθεί το χάσμα, γιατί πρόκειται περί χάσματος, ανάμεσα στα λόγια και στις πράξεις.

Για να μπορέσουν, όμως, να υποστηριχθούν όλα αυτά και να αντιμετωπιστεί η στασιμότητα, οι μεμονωμένες πολιτικές, οι κοινωνικές αναταραχές, καθώς και οι ακραίες τάσεις, χρειάζεται ένα κοινό όραμα για την Ευρώπη που θέλουμε, να επιδιώξουμε περισσότερη Ευρώπη, ευρωπαϊκή ολοκλήρωση και πολιτική ενοποίηση, ως στόχος, ως όραμα, η πολιτική ενοποίηση, μια συνολική πρόταση που θα δώσει άλλο νόημα στο ευρωπαϊκό ενοποιητικό εγχείρημα.

Σε αυτό το ύψος των περιστάσεων πρέπει να σταθούμε σήμερα. Η λύση βρίσκεται εκεί και στο πλαίσιο αυτό πρέπει να στοχεύουμε στην εμβάθυνση κοινών ευρωπαϊκών πολιτικών σε όλους τους τομείς. Δεν σημαίνει ότι όταν ολοκληρώνονται τομείς πολιτικής, δεν υπάρχουν και προβλήματα.

Αυτό, το έχουμε ζήσει την Κοινή Αγροτική Πολιτική: Υπάρχουν και προβλήματα, αλλά είναι πολύ λιγότερα απ’ ότι αν δεν ήταν η Κοινή Αγροτική Πολιτική. Αυτή τη στιγμή μέσα στην αίθουσα βρίσκονται αρκετοί βουλευτές που έχουν ασχοληθεί πολλά χρόνια με το συγκεκριμένο θέμα και νομίζω ότι είναι μια εμπειρία που έχουμε αποκτήσει στη χώρα μας, ειδικά σε σχέση με την Κοινή Αγροτική Πολιτική.

Να ενώσουμε, λοιπόν, τις δυνάμεις όλες οι χώρες της Ε.Ε., γιατί καμιά μόνη της δεν μπορεί να αντιμετωπίσει τις προκλήσεις και στο πλαίσιο αυτό πρέπει να προχωρήσουμε πιο γρήγορα και στην Ενιαία Ψηφιακή Αγορά και στην Ενιαία Αγορά. Δεν έχουμε άλλο χρόνο και νομίζω, ότι οι εξελίξεις μας προσπερνούν. Δική μας υποχρέωση, δικό μας χρέος στην Ευρώπη, είναι, να δώσουμε λύση άμεσα, για να μην κυριαρχήσουν οι εθνικό-λαϊκιστικές δυνάμεις.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Σας ευχαριστούμε πολύ, κύριε Θεοχαρόπουλε.

Τον λόγο έχει ο κύριος Κάτσης.

**ΜΑΡΙΟΣ ΚΑΤΣΗΣ (Εισηγητής της Κοινοβουλευτικής Ομάδας του ΣΥ.ΡΙΖ.Α.):** Σας ευχαριστώ πολύ, κύριε Πρόεδρε.

Θα ήθελα με τη σειρά μου να καλωσορίσω τα μέλη της Επιτροπής Εσωτερικής Αγοράς και Προστασίας των Καταναλωτών του Ευρωπαϊκού Κοινοβουλίου που βρίσκονται σήμερα κοντά μας, στο πλαίσιο της κοινής αυτής συνεδρίασης, για να συζητήσουμε τις εξελίξεις στην Ενιαία Αγορά και το ευρωπαϊκό πλαίσιο προστασίας των καταναλωτών.

Είναι μεγάλη μας τιμή να βρίσκεστε σήμερα εδώ, σε μια περίοδο που η Ελλάδα έχει πλέον αλλάξει σελίδα, αφήνοντας πίσω της τα προγράμματα στήριξης και την πολυετή οικονομική κρίση. Πλέον, είναι καιρός κατά τη γνώμη μας, να δώσουμε την δέουσα προσοχή και βαρύτητα, σε ζητήματα που είχαν τεθεί σε δεύτερη μοίρα μέχρι στιγμής και γι' αυτό και βρισκόμαστε σήμερα εδώ. Καλωσορίσατε, λοιπόν.

Η σημερινή συζήτηση έχει ιδιαίτερο ενδιαφέρον, αν αναλογιστούμε τις ευκαιρίες και τις προκλήσεις που γεννά η Ενιαία Αγορά και ιδιαίτερα η Ενιαία Ψηφιακή Αγορά. Αν και η διάκριση αυτή σε Ενιαία Αγορά και σε Ενιαία Ψηφιακή Αγορά, θεωρώ, πως όσο περνούν τα χρόνια θα γίνεται όλο και πιο δυσδιάκριτη και κάποια στιγμή, ίσως στο μέλλον, να εξαλειφθεί.

Ως προς την εσωτερική λειτουργία της Ε.Ε. και την θέση της στην παγκόσμια οικονομία, η Ενιαία Αγορά έπαιξε σημαντικό ρόλο, ενώ είχε μεγάλο και πολύ-επίπεδο αντίκτυπο στις ζωές εκατομμυρίων ευρωπαίων πολιτών.

Το διαδίκτυο και οι ψηφιακές τεχνολογίες, μεταμορφώνουν τον κόσμο μας. Το φαινόμενο αυτό, δεν γνωρίζει σύνορα. Το βιώνουμε και στην Ελλάδα, όπου το αποτέλεσμα της ψηφιακής οικονομίας, καταλαμβάνει, ολοένα και μεγαλύτερο ποσοστό του εγχώριου Α.Ε.Π., του Ακαθάριστου Εθνικού Προϊόντος με την πάροδο του χρόνου και ως προς το κομμάτι των επενδύσεων σε υποδομές που αφορούν τα ευρυζωνικά δίκτυα νέας γενιάς και ως προς το κομμάτι της διακίνησης αγαθών και υπηρεσιών μέσω της Ψηφιακής Αγοράς.

Η Ε.Ε. έχει καταρτίσει και υλοποιεί ήδη την στρατηγική για την Ενιαία Ψηφιακή Αγορά ώστε να την εξελίξει σε έναν ασφαλή χώρο, όπου θα λειτουργεί απρόσκοπτα με θεμιτούς πάντα όρους, τόσο για τους καταναλωτές όσο και για τις επιχειρήσεις.

Οι ηλεκτρονικές αγορές αποτελούν ήδη μεγάλο κομμάτι της καθημερινής ζωής των πολιτών σε ολόκληρη την Ε.Ε.. Το 2017, το 60% σχεδόν των ευρωπαίων πολιτών πραγματοποιούσαν τουλάχιστον μια ηλεκτρονική αγορά. Από αυτό το 60%, το 1/3 των καταναλωτών του ηλεκτρονικού εμπορίου πραγματοποίησε αγορές από διαδικτυακά καταστήματα που έχουν έδρα σε άλλη χώρα της Ε.Ε. εκτός, δηλαδή, από την ίδια χώρα που έγινε η αγορά. Τα εμπόδια αυτών των ηλεκτρονικών αγορών ήταν αρκετά, με αποτέλεσμα να αποτελέσουν έναν ισχυρό ανασταλτικό παράγοντα στην περαιτέρω ανάπτυξή τους. Αναφέρομαι στο επονομαζόμενο Geoblogging, δηλαδή κάθε περιορισμό που επιβάλλεται από τα ηλεκτρονικά καταστήματα εξαιτίας της ιθαγένειας, υπηκοότητας των πελατών, του τόπου διαμονής και του τόπου εγκατάστασής τους.

Το Ευρωπαϊκό Κοινοβούλιο με γνώμονα την άρση του γεωγραφικού αποκλεισμού, ώστε οι καταναλωτές να μπορούν να επωφεληθούν από την Ενιαία Ψηφιακή Αγορά, προχωρά με γοργά βήματα στην διαμόρφωση ενός νέου ενιαίου περιβάλλοντος. Ενός περιβάλλοντος όπου οι δικτυακές αγορές και οι αγορές στον πραγματικό κόσμο να ταυτίζονται όλο και περισσότερο ώστε τα αγαθά και οι υπηρεσίες να είναι προσβάσιμα με τους ίδιους όρους σε όλη την Ε.Ε., ανεξάρτητα από το μέρος με το οποίο συνδέονται στο διαδίκτυο οι ενδιαφερόμενοι.

Τα οφέλη για τους καταναλωτές από την Ενιαία Ψηφιακή Αγορά είναι δεδομένα. Πολλαπλάσιες επιλογές ως προς τα ηλεκτρονικά καταστήματα και τα προϊόντα και καλύτερες τιμές λόγω της αύξησης του ανταγωνισμού. Νέες ευκαιρίες όμως παρουσιάζονται και για τις επιχειρήσεις που δραστηριοποιούνται στο ηλεκτρονικό εμπόριο. Βέβαια, η μετάβαση αυτή χρειάζεται να συνοδεύεται από τον κατάλληλο χρόνο προσαρμογής, ώστε να είναι ομαλή και να μπορούν παράλληλα να εξυπηρετηθούν οι ανάγκες και οι προτεραιότητες των μικρομεσαίων επιχειρήσεων, που όπως είναι φυσικό, χρειάζονται μεγαλύτερο χρόνο για να προσαρμοστούν.

Ένα από τα βασικά θέματα το οποίο θεωρώ, ότι απαιτεί τη προσοχή όλων μας, είναι το ζήτημα της φορολογικής πολιτικής που πρέπει να διέπει αυτή την αγορά. Το θέμα, το είχε αναδείξει πολύ εύστοχα με ερώτησή του προς την Κομισιόν, ο Αντιπρόεδρος του Ευρωπαϊκού Κοινοβουλίου και Επικεφαλής της Ευρω-ομάδας της Αριστεράς κ. Παπαδημούλης. Στη άτυπη Σύνοδο των Υπουργών Οικονομικών της Ε.Ε. το Σεπτέμβριο του ’17, συμφωνήθηκε στο ECOFIN, το Δεκέμβριο να καταγραφεί μια κοινή θέση των κρατών - μελών για την πορεία της θέσπισης μιας δίκαιης και ενιαίας φορολογικής πολιτικής στην Ένωση.

Στο πλαίσιο, λοιπόν, αυτό αδυνατούν να συμπεριληφθούν επιχειρήσεις χωρίς έδρα ή φυσική παρουσία που εντάσσονται στον τεχνολογικό και ψηφιακό κλάδο. Αυτό έχει σαν αποτέλεσμα διαφορετικούς συντελεστές φορολογίας σε σχέση με τις παραδοσιακές επιχειρήσεις. Η κατάσταση αυτή, δεν είναι η κατάσταση που θα θέλαμε. Στο πλαίσιο της επανέναρξης, λοιπόν, της διαπραγμάτευσης για την κοινή ενοποιημένη φορολογική βάση, πόσο απαραίτητο θα ήταν να συμπεριληφθεί και ο ψηφιακός κόσμος στη διαδικασία αυτή;

Η τοποθέτηση για το συγκεκριμένο ζήτημα του αρμόδιου Επιτρόπου για θέματα οικονομικών, Πιερ Μοσκοβισί, έχει ενδιαφέρον και δείχνει τις προθέσεις που υπάρχουν από την πλευρά της Επιτροπής. Η διασφάλιση της δίκαιης και αποτελεσματικής φορολόγησης της ψηφιακής οικονομίας βρίσκεται ψηλά στις προτεραιότητες της Επιτροπής αναγνωρίζοντας παράλληλα τις προκλήσεις και τις δυσκολίες που υπάρχουν ως προς την εφαρμογή της. Η κοινή ενοποιημένη βάση φορολογίας θα μπορούσε να αποτελέσει δυνητικά ένα καλό δίαυλο για την αντιμετώπιση των δυσκολιών αυτών που σχετίζεται με την φορολογία της ψηφιακής οικονομίας.

Συμπερασματικά, λοιπόν, θα μπορούσαμε να πούμε, ότι τα οφέλη αυτού του δυνητικού διαύλου συνοψίζονται στους εξής βασικούς άξονες: Πρώτον, ευκολότερες επενδύσεις και επιχειρηματικές δραστηριότητες στην Ενιαία Ψηφιακή Αγορά και δεύτερον, δημιουργία ενός ισχυρού «εργαλείου» για την καταπολέμηση της φοροαποφυγής και του επιζήμιου φορολογικού ανταγωνισμού εντός της Ε.Ε..

Κυρίες και κύριοι συνάδελφοι, και αγαπητοί προσκεκλημένοι, η εξάλειψη των ενδοενωσιακών ανισοτήτων και ο συγχρονισμός στον βηματισμό μας για την μέγιστη δυνατή δίκαιη συνανάπτυξη και ευημερία- την ευημερία των λαών μας, των ευρωπαίων πολιτών- είναι το κλειδί για την μακροπρόθεσμη επιτυχή λειτουργία της Ενιαίας Ψηφιακής Αγοράς.

Οι επιλογές που πρέπει να γίνουν ως προς τις πολιτικές που θα ακολουθηθούν σε αυτά τα κρίσιμα ζητήματα, πρέπει να είναι άμεσες και στοχευμένες. Δυστυχώς ή ευτυχώς δεν υπάρχει πολυτέλεια χρόνου, ακούστηκε και από το προηγούμενο ομιλητή, καθώς οι εξελίξεις του ψηφιακού κόσμου είναι καταιγιστικές, ενώ οι προκλήσεις που γεννά το ασταθές διεθνές περιβάλλον απαιτούν γρήγορες και συντονισμένες κινήσεις.

Ο γόνιμος διάλογος με τις αντιθέσεις και τις συνθέσεις όμως που γεννά όλη αυτή συζήτηση, θα είναι αυτός ο οποίος θα αποτελέσει τη στέρεη βάση πάνω στην οποία θα οικοδομηθούν αυτές οι απαραίτητες πολιτικές. Σας ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Καταρχάς να σας καλωσορίσω κι εγώ από τη πλευρά μου μου. Είμαι η Πρόεδρος της Επιτροπής Παραγωγής και Εμπορίου. Καλώς ήρθατε, συμπροεδρεύω εδώ με το συνάδελφο κ. Συρίγο.

Τον λόγο έχει ο κ. Μπούρας.

**ΑΘΑΝΑΣΙΟΣ ΜΠΟΥΡΑΣ (Εισηγητής Κοινοβουλευτικής Ομάδας της Νέας Δημοκρατίας):** Ευχαριστώ, κυρία Πρόεδρε, κυρίες και κύριοι συνάδελφοι, Βουλευτές και Ευρωβουλευτές σας καλωσορίζω κι εγώ. Θέλω πριν τοποθετηθώ για το σημερινό θέμα, να ενημερώσω τον κ. Σελίμοβιτς, ότι η μεγάλη πλειοψηφία του ελληνικού λαού αλλά και των πολιτικών Κομμάτων, είναι αντίθετη με τη συμφωνία των Πρεσπών. Αυτά για να τα γνωρίζει.

Είναι αξιοσημείωτη η θετική παρέμβαση της Ευρωπαϊκής Επιτροπής για θέματα Ενιαίας Αγοράς, γεγονός που υποδηλώνει τη σπουδαιότητα αλλά συνάμα και την επιτακτική ανάγκη για την ολοκλήρωση όσων περισσότερων δράσεων στον τομέα αυτό, για την ταχύτερη γεωγραφική, οικονομική και πολιτική ενότητα που θα εξασφαλίζει την ισομερή ευημερία πολιτών και επιχειρήσεων.

Θα ήθελα να επισημάνω, ότι σήμερα στην Ελλάδα εξακολουθεί να απαγορεύεται η ελεύθερη κίνηση κεφαλαίων, εμποδίζοντας τόσο την επιχειρηματική δραστηριότητα όσο και την καταναλωτική συμπεριφορά ήδη 3,5 χρόνια. Θέλω επίσης να τονίσω την ανάγκη περαιτέρω εμβάθυνσης της τραπεζικής ένωσης. Έχουμε μείνει πολύ πίσω. Η περαιτέρω εναρμόνιση του πλαισίου λειτουργίας των Τραπεζών στην Ε.Ε., θα λειτουργήσει προς όφελος των ίδιων των Τραπεζών αλλά και των καταναλωτών, που θα έχουν περισσότερες επιλογές και καλύτερη διαφάνεια στις συναλλαγές τους. Η ενοποίηση των κεφαλαιουχικών αγορών θα λειτουργήσει επίσης προς αυτή την κατεύθυνση.

Μόλις αυτή την εβδομάδα, αν δεν κάνω λάθος στο Ευρωπαϊκό Κοινοβούλιο ψηφίστηκε Κανονισμός για το πρόγραμμα «ΟΡΙΖΟΝΤΑΣ 2021 - 2027», όπου εισάγεται για πρώτη φορά την αρχή της ενίσχυσης της καινοτομίας σε αντιδιαστολή με την αρχή της προφύλαξης. Εκφράζουμε τη στήριξή μας για αυτή την τοποθέτηση που θα συμβάλει στην ενίσχυση της καινοτομίας και σε ό,τι μας αφορά, θα διευρύνει την γκάμα διαθέσιμων προϊόντων για τους ευρωπαίους καταναλωτές, χωρίς αυτό βέβαια να σημαίνει ότι εγκαταλείπουμε την αρχή της προφύλαξης. Δεν ζούμε σε μια εποχή ελαγόνου, ζούμε σε περίοδο αλλαγής εποχής. Την εποχή της τέταρτης βιομηχανικής επανάστασης, η Ψηφιακή Αγορά πρέπει να πάψει να αντιμετωπίζεται έως ξεχωριστός κλάδος της Ενιαίας Αγοράς. Όλο και πιο πολλές συναλλαγές παρέχονται συγχρόνως ψηφιακά και σε φυσική μορφή, ενώ νέες μορφές συναλλαγών δημιουργούνται χάρις στο διαδίκτυο, όπως η συμμετοχική χρηματοδότηση, η αγορά του διαμερισμού κ.λπ.. Είναι πια σκόπιμο να θεωρούμε ότι η νομοθεσία περί προστασίας των καταναλωτών, θα ισχύει για κάθε τύπο συναλλαγών και μόνο εάν απαιτούνται ξεχωριστές ρυθμίσεις θα αποφασίζονται ξεχωριστά.

Χαιρετίζουμε επίσης, την στρατηγική της Ε.Ε. για τους καταναλωτές, για την περίοδο 2014 – 2020. Η Ε.Ε., μέσω ενός υψηλού προϋπολογισμού 188,8 εκατομμυρίων ευρώ, επιδιώκει την εδραίωση και την ενίσχυση της ασφάλειας των προϊόντων, μέσω της αποτελεσματικής εποπτείας της αγοράς σε ολόκληρη την Ε.Ε., ώστε να γίνει πράξη: Η αγορά της Ένωσης είναι ενιαία, φιλική και γνώριμη σε όλους.

Για να έρθω λίγο και στα της Ελλάδας, πρέπει να επισημάνω τρία προβλήματα. Πρώτον, η εκ των πραγμάτων ανάθεση στα δικαστήρια της επίλυσης διαφορών μεταξύ εταιριών με έδρα την Ε.Ε., είναι πολύ προβληματική. Οι εταίροι μας θα έχουν μεγάλη δυσκολία στην προσπάθεια επίλυσης των διαφορών τους μέσω της ελληνικής δικαιοσύνης, ενώ και η ίδια η δικαιοσύνη λειτουργεί με μεγάλες καθυστερήσεις. Επίσης, θα πρέπει με κάθε τρόπο να ενθαρρύνουμε την εξωδικαστική επίλυση διαφορών, για την αποσυμφόρηση των δικαστηρίων, αλλά και τη βελτίωση των συναλλακτικών ηθών. Πρέπει η κυβέρνηση να αναλάβει άμεσα πρωτοβουλία, για παράδειγμα καθιστώντας τον φορέα Enterprise Europe Network Greece, αρμόδιο για την προδικαστική συνδρομή. Αυτό θα συμβάλλει και στην αύξηση εμπιστοσύνης μεταξύ των μερών. Για τους καταναλωτές, η σημερινή πρόβλεψη του αστικού κώδικα για την αντιμετώπιση θεμάτων ελαττωματικών προϊόντων χωρίς ιεράρχηση των λύσεων, αντικατάσταση, επιδιόρθωση, αποζημίωση, έκπτωση κλπ., στην Ελλάδα όπου δεν υπάρχουν ισχυρές καταναλωτικές και συναλλακτικές συνήθειες, ούτε ισχυρό καταναλωτικό κίνημα, λειτουργεί μάλλον εις βάρος των καταναλωτών.

Βέβαια, δεύτερον, έχουμε υποπέσει στο σφάλμα της υπερνομοθέτησης, όλοι μας, διαχρονικά. Η ευρωπαϊκή νομοθεσία είναι εν μέρει επαρκής, για την κάλυψη των περιπτώσεων που αντιμετωπίζει κάθε φορά. Πρέπει εμείς, στα Εθνικά Κοινοβούλια, να περιοριζόμαστε κατά τη μεταφορά στην εθνική μας νομοθεσία, στην απαραίτητη μόνο διατύπωση για τη διασφάλιση του εθνικού συμφέροντος, αν απαιτείται κάτι τέτοιο και την εναρμόνιση με το εθνικό δίκαιο. Ειδικά για την Ελλάδα αυτό σημαίνει επιτέλους, στροφή προς την εμπιστοσύνη για τις σχέσεις μεταξύ κράτους και πολιτών, αλλά και καλύτερους ελέγχους συμμόρφωσης. Η μεγαλύτερη απλοποίηση θα συμβάλλει στην αύξηση της ανταγωνιστικότητας της οικονομίας, όλων των κρατών - μελών.

Συνοψίζοντας, υπογραμμίζω ότι οι προκλήσεις για την Ε.Ε. και την περαιτέρω ευημερία της, είναι ορατές σε όλες τις εκφάνσεις της Ενιαίας Αγοράς. Νέες χώρες - μέλη εντάχθηκαν και δημιουργήθηκαν νέες ανταγωνιστικές καταστάσεις. Πρέπει να λάβουμε υπόψη μας, επίσης, και τον εξωτερικό οικονομικό ανταγωνισμό της Ε.Ε. με τρίτες, μεγάλες οικονομίες και πως αυτός επηρεάζει την Ενιαία Ευρωπαϊκή Αγορά. Εικοσιπέντε χρόνια μετά, η Ενιαία Αγορά χρειάζεται νέα ώθηση, νέο όραμα, νέους στόχους, προσαρμοσμένους στα θέλω και τις απαιτήσεις των ευρωπαίων πολιτών, ώστε να αποδείξει ότι είναι μια Ένωση, που αφουγκράζεται τις ανησυχίες των πολιτών της και λαμβάνει μέτρα για την ευημερία τους. Είναι επιβεβλημένο, λοιπόν, να υπάρξει πολιτική βούληση για την άρση των εμποδίων και την ολοκλήρωση της Ενιαίας Αγοράς. Θα είναι προς όφελος της ανταγωνιστικότητας της ίδιας της Ευρώπης και κυρίως, της ευημερίας των συμπολιτών μας.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):** Τον λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Εισηγητής της Κοινοβουλευτικής Ομάδας του Λαϊκού Συνδέσμου Χρυσή Αυγή):** Ευχαριστώ, κυρία Πρόεδρε.

Σας καλωσορίζουμε και εμείς, εν μέσω κλυδωνισμών της Ε.Ε., αποχωρήσεως κρατών, άλλων χωρών οι οποίες αισθάνονται ριγμένοι ως έθνη και ως κράτη από αυτό το οποίο συμβαίνει. Εν μέσω μιας προεκλογικής περιόδου, αφού σε λίγους μήνες θα έχουμε ευρωεκλογές, όπου τα αποτελέσματα θα στεναχωρήσουν πολλούς, αλλά θα ευχαριστήσουν πολλούς άλλους, κυρίως τους απλούς ευρωπαίους πολίτες, οι οποίοι, εδώ και δεκαετίες είδαν τα όποια όνειρα είχαν όταν οι χώρες τους έμπαιναν στην Ε.Ε., να καταρρέουν και να διαλύονται, να ελπίζουν πλέον σε άλλους πολιτικούς ευρωσκεπτικιστές. Οι οποίοι, από ότι όλα δείχνουν, στις ευρωεκλογές θα θριαμβεύσουν.

Σήμερα μιλούμε για την προστασία των καταναλωτών και ακούγεται, υποκριτικό θα έλεγα, όταν εδώ και πολλά χρόνια η Ε.Ε. νομοθετεί εις βάρος των ευρωπαίων επ΄ ωφελεία πολύ λίγων πολυεθνικών. Και όλα αυτά τα χρόνια με όλους αυτούς τους νόμους βλέπουμε που έχουν φτάσει τα πράγματα. Η Ενιαία Αγορά ήταν το τυράκι, όταν είχε εισέλθει και η Ελλάδα το 1981. Έλεγε, η μικρή Ελλάδα τότε, ωραία, θα μπούμε σε μια χώρα και σε ένα γκρουπ ευρωπαϊκών χωρών και θα έχουμε διάφορα πλεονεκτήματα σε σχέση με αυτούς που είναι έξω από αυτήν την Ενιαία Αγορά. Η φάκα βέβαια, την οποία δεν γνώριζε κανείς τότε, ήταν οι διεθνείς συμφωνίες που υπογράφτηκαν μετέπειτα, είτε εμπορικές, είτε Συμφωνίες σχετικά με την «ευρωπαϊκή», όπως λέτε, «ολοκλήρωση» και ένα πλήθος ευρωπαϊκών νόμων, οι οποίοι βλάπτουν τον Ευρωπαίο, βλάπτουν τον Έλληνα, βλάπτουν και τον Έλληνα ως καταναλωτή και τον Ευρωπαίο ως καταναλωτή.

Θα αναφέρω ενδεικτικά αυτό το οποίο υφίστανται οι παραγωγοί ρυζιού στην πατρίδα μας, οι οποίοι βλέπουν την παραγωγή τους πολλές φορές να μένει αδιάθετη ή να πωλείται σε πολύ χαμηλές τιμές, πολύ απλά, γιατί η Ε.Ε. έχει κάνει κάποιες Συμφωνίες με τρίτες χώρες, συνήθως είναι φτωχές ασιατικές ή άλλες χώρες, με τη δικαιολογία ότι πρέπει να βοηθήσουμε τις οικονομίες αυτών των χωρών και έρχονται τα προϊόντα τους σε μια ιδιαίτερα φθηνή τιμή, χωρίς δασμούς και το ευρωπαϊκό προϊόν δεν μπορεί να τα ανταγωνιστεί.

Βέβαια, τα έσοδα, ως συνήθως, δεν τα καρπώνονται ούτε οι μικροκαλλιεργητές αυτών των χωρών, αλλά κάποιες πολύ μεγάλες πολυεθνικές εισαγωγικές εταιρείες. Το ίδιο συμβαίνει και με τη φέτα. Βλέπουμε το εθνικό προϊόν της πατρίδας μας να βάλλεται από την ίδια την Ε.Ε., όπου, σε όλες τις Συμφωνίες που έχει υπογράψει με τρίτες χώρες, να τους δίνει το δικαίωμα να παράγουν φέτα, έστω και αν δεν έχει καμία σχέση με την πραγματικότητα. Και εδώ έρχεται αυτό το οποίο λέγατε σχετικά με την ποιότητα και τις ποιοτικές θέσεις. Μα, όταν η ίδια η Ε.Ε. ψηφίζει και υπογράφει Συμφωνίες, όπου ουσιαστικά ρίχνουν την ποιότητα, πώς θέλετε μετά να έχουμε ποιότητα και ποιοτικές θέσεις εργασίας; Η Ενιαία Αγορά, υποτίθεται, έτσι ήταν κάποτε, θα έπρεπε να προστατεύει τα μέλη της και όχι να τα αφήνει έρμαια, από τη μία στις εισαγωγές από όλες τις χώρες του πλανήτη και στις περισσότερες των περιπτώσεων χωρίς δασμούς. Ευτυχώς, αυτό αλλάζει πλέον. Βλέπουμε ότι μπαίνουν δασμοί παντού, οπότε είναι υποχρεωμένη και η Ε.Ε. να το κάνει, εάν θέλει να επιβιώσουν οι μικρομεσαίοι, οι οποίοι είναι και η ραχοκοκαλιά κάθε υγιούς οικονομίας.

Για τις ποιοτικές θέσεις, όπως ακούσαμε πριν, πολύ σωστά, αλλά πώς θα γίνει αυτό, όταν ο ανταγωνισμός είναι αθέμιτος; Γιατί, από τη μια έρχεται το αδασμολόγητο προϊόν και από την άλλη ο εγχώριος παραγωγός θα πρέπει να τηρεί τα σωστά ωράρια εργασίας, ενώ το εισαγόμενο προϊόν δεν έχει κάτι τέτοιο, άλλα στάνταρ ποιοτικά και όλα να είναι εντελώς διαφορετικά.

Για τις μικρομεσαίες επιχειρήσεις, πολλοί, τώρα τελευταία, έχουν αρχίσει και τις αναφέρουν, χαιρόμαστε γι' αυτό, οι οποίες σε κάθε υγιή οικονομία είναι η ραχοκοκαλιά της, βλέπουμε, αν κρίνουμε κυρίως από την Ελλάδα, ότι βάλλονται από παντού. Γραφειοκρατία απίστευτη. Φόροι από παντού. Τέλη σε καθετί το οποίο πάει να δημιουργηθεί στην πατρίδα μας. Τα τελευταία χρόνια έχουμε μια άνθηση μικροπαραγωγών μπίρας και ξαφνικά, εκεί που το προϊόν πήγαινε καλά, ήλθε η Κυβέρνηση, έβαλε ένα τέλος και τους διέλυσε στην κυριολεξία. Έχουμε τα κάπιταλ κοντρόλ και είμαστε η μοναδική χώρα στην Ε.Ε. και αυτή ήταν η βασική αιτία που έκλεισαν πάρα πολλές επιχειρήσεις, οι οποίες δεν είχαν χρηματοδότηση ενώ οι ανταγωνιστικές επιχειρήσεις, μεγάλες πολυεθνικές, είχαν χρηματοδότηση από το εξωτερικό και μπόρεσαν να αντέξουν αυτό το οποίο συνέβη στην πατρίδα μας.

Σε αντίθεση, οι εγχώριες επιχειρήσεις έκλεισαν, καταστράφηκαν ή μετακόμισαν σε άλλες χώρες της Ε.Ε. πάλι, όπου το φορολογικό και το ασφαλιστικό περιβάλλον είναι πολύ καλύτερο, σε σχέση με την πατρίδα μας. Οι πολύ μεγάλες άλλαξαν τις φορολογικές τους έδρες, πήγαν στο Λουξεμβούργο ή την Αγγλία, όπου και εκεί το φορολογικό περιβάλλον, και όχι μόνο, είναι πολύ πιο ιδανικό απ' ό,τι εδώ.

Έχουμε και άλλες λεπτομέρειες, όπως είναι τα ψιλά γράμματα που δεν προστατεύουν τον καταναλωτή. Πάει ένας απλός άνθρωπος σ’ ένα σουπερμάρκετ και αγοράζει ένα προϊόν, το οποίο γράφει «ολικής άλεσης», αλλά δεν γράφει κάπου ποιο είναι το ποσοστό, μπορεί να είναι 10% - 20% το ανώτερο και να το παρουσιάζουν ότι είναι υγιεινό και ο άνθρωπος να έχει κάποιο πρόβλημα υγείας και να μην πρέπει να φάει αρτοσκευάσματα και να το καταναλώνει με ό,τι αυτό συνεπάγεται.

Ακούσαμε, ότι δεν υπάρχουν εθνικές λύσεις στα ευρωπαϊκά προβλήματα. Μα, εκεί ακριβώς είναι η διαφορά, θα έπρεπε να υπάρχουν εθνικές λύσεις σε κάθε χώρα - μέλος της Ε.Ε. και να δείτε πόσο πιο εύκολα θα ήταν τα πράγματα, αλλά είναι φτιαγμένο έτσι το νομοθετικό πλαίσιο της Ε.Ε. για να βάζει συνεχώς εμπόδια.

Βέβαια, εάν θέλει ένα κράτος - μέλος να λάβει τα μέτρα του, τα λαμβάνει. Στην πατρίδα μας, ενώ υποτίθεται ότι υπάρχει ελεύθερη αγορά μπαίνουν δασμοί στα αυτοκίνητα, σε ένα προϊόν, που δεν κατασκευάζεται στην Ελλάδα, ενώ θα μπορούσαν να μπαίνουν δασμοί σε κάποια άλλα προϊόντα, τα οποία κατασκευάζονται στην Ελλάδα και το ανταγωνιστικό προϊόν λειτουργεί βλαπτικά. Άρα, εάν θέλει κάποιος μπορεί να βάλει και δασμούς να βάλει και ό,τι θέλει. Βάλαμε στο ζύγι τα πρόστιμα που μπαίνουν για τους δασμούς στα αυτοκίνητα με τα έσοδα που έχουμε και είδαμε ότι τα έσοδα είναι πολύ περισσότερα από τους δασμούς, οπότε δεν μας ενδιαφέρουν και τα πρόστιμα.

Πολλά λέγονται και πολλά ακούγονται για την Κοινή Αγροτική Πολιτική, βλέπουμε, όμως, ότι σε αυτή την αγροτική πολιτική να πλήττονται επί της ουσίας οι περισσότεροι των ευρωπαίων αγροτών.

Εάν μιλήσω για την Ελλάδα, θα μιλήσω για την ιδιαίτερη πατρίδα μου, την Αρκαδία, όπου παράγεται μία από τις καλύτερες ποικιλίες κρασιών στον κόσμο, το μοσχοφίλερο. Εκεί, στη συγκεκριμένη περιοχή, δεν μπορεί να πάει κάποιος να φυτεύσει αμπέλια, γιατί υπάρχει ποσόστωση, κάθε χρόνο 1% αύξηση των αμπελώνων. Γιατί, αφού αυτό το προϊόν είναι και ποιοτικό, και θα αποφέρει μεγάλα έσοδα στους καλλιεργητές, αλλά βλέπετε ότι η Ε.Ε. και οι κανόνες της εμποδίζουν τους ανθρώπους να φυτεύσουν νέα αμπέλια, σε αντίθεση με άλλα προϊόντα, τα οποία δεν έχουν ιδιαίτερο κέρδος, τα οποία είναι ελεύθερα και μπορεί να τα καλλιεργεί ο καθένας.

Είπαμε για τα εισαγόμενα τρίτων χωρών, θα μπορούσαμε να μιλάμε για ώρες, αλλά δεν θέλω να καταχραστώ το χρόνο σας.

Όπως και να έχει, αυτή η περίφημη ευρωπαϊκή ολοκλήρωση, την οποία συνεχώς ευαγγελίζεστε και θέλετε, δεν πρόκειται να γίνει και το ξέρετε πολύ καλά. Αυτό δεν θα γίνει, διότι ουδεμία σχέση έχει αυτή η ευρωπαϊκή ολοκλήρωση, με την αρχική ιδέα της λεγόμενης Ευρωπαϊκής Οικονομικής Κοινότητας, όπου ήταν αποκλειστικά και μόνο μια οικονομική ένωση επ’ ωφελεία των μελών. Τώρα, βλέπουμε να γίνεται το αντίθετο, να επωφελούνται όλοι οι υπόλοιποι από την Ευρώπη, πλην των κρατών - μελών, με ελάχιστες εξαιρέσεις και συγχρόνως να έχουμε και τις εθνικές ενώσεις ή άλλου είδους ενώσεις, που αυτές και αν είναι βλαπτικές για τα έθνη και τις πατρίδες.

Όπως και να έχει, η Ευρώπη που θέλει η Κομισιόν, οι διάφοροι κύριοι Γιούνκερ, δεν θα προχωρήσει. Αυτή η Ευρώπη τελειώνει, ό,τι και να κάνετε. Το ξέρετε και το ξέρουν όλοι ότι είναι η Ευρώπη των λίγων. Αντιθέτως, έρχεται η Ευρώπη των λαών και των πατρίδων, η πραγματική Ευρώπη, επ’ ωφελεία όλων των ευρωπαίων πολιτών, οι οποίοι θα είναι μέλη αυτής της νέας Ευρώπης, όποτε και εάν έρθει.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Τον λόγο έχει ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ (Εισηγητής της Κοινοβουλευτικής Ομάδας των ΑΝΕΛ):** Να ευχαριστήσω τους εκλεκτούς προσκεκλημένους για την παρουσία τους και για την ενημέρωση που μας έκαναν για την Ενιαία Αγορά και το ευρωπαϊκό πλαίσιο προστασίας των καταναλωτών.

Είναι γνωστό τοις πάση, κύριοι συνάδελφοι, πως την Τετάρτη 28 Νοεμβρίου 2018, έλαβε χώρα, συζήτηση στην Ολομέλεια του Ευρωπαϊκού Κοινοβουλίου, στις Βρυξέλλες, σχετικά με τη νέα ανακοίνωση της Ευρωπαϊκής Επιτροπής για την δέσμη μέτρων αναφορικά με την Ενιαία Αγορά. Εκδόθηκε μια δέσμη μέτρων για την Ενιαία Αγορά, σε συνέχεια των δηλώσεων του Ευρωπαϊκού Συμβουλίου του Μαρτίου 2018, αναφορικά με την αξιολόγηση των εμποδίων των προκλήσεων και των ευκαιριών του μέλλοντος, γεγονός που καταδεικνύει την αφοσίωση των υπευθύνων.

Ξεκινώντας λοιπόν, θα ήθελα να αναφέρω πως η Ενιαία Αγορά της Ε.Ε., γνωστή και ως Εσωτερική Αγορά, επιτρέπει στα πρόσωπα, τα αγαθά, τις υπηρεσίες και τα κεφάλαια να μπορούν να κυκλοφορούν σε όλο το εύρος της, εξίσου ελεύθερα, όπως και στο εσωτερικό μιας χώρας. Σε κάθε περίπτωση, αποτελεί γενική παραδοχή ό,τι η Ευρώπη τα τελευταία χρόνια είναι ένας ελκυστικός προορισμός για διαβίωση, αλλά και επιχειρηματική δραστηριότητα, εξαιτίας βέβαια της ύπαρξης της Ενιαίας Αγοράς.

Προκειμένου λοιπόν να δημιουργηθεί αυτή η Ενιαία Αγορά, καταργήθηκαν εκατοντάδες τεχνικά, νομικά και γραφειοκρατικά εμπόδια στο ελεύθερο εμπόριο και την ελεύθερη κυκλοφορία ανάμεσα στις χώρες της Ε.Ε., έχοντας ως αποτέλεσμα τη δυνατότητα των επιχειρήσεων να επεκτείνουν τις δραστηριότητές τους και να μειώσουν τις τιμές, ενώ αυξάνονται και οι επιλογές των καταναλωτών. Οι ελευθερίες που παρέχει η ελεύθερη διακίνηση προσώπων, αγαθών, υπηρεσιών και κεφαλαίου, αποτελούν ομολογουμένως έναν ισχυρό παράγοντα που ενισχύει την ανταγωνιστικότητα της Ε.Ε. και κατ' επέκταση του εκάστοτε κράτους μέλους σε παγκόσμιο επίπεδο.

Παράλληλα, η Ε.Ε. μεριμνά ώστε οι ελευθερίες αυτές που προσφέρθηκαν στους καταναλωτές, να μην υπονομεύσουν τη δικαιοσύνη, την προστασία τους ή και την περιβαλλοντική βιωσιμότητα. Είναι, λοιπόν, προφανές πως η ολοκλήρωση της Ενιαίας Αγοράς θα καταφέρει να βελτιώσει τη ζωή των πολιτών, να αυξήσει τη βιομηχανική ανταγωνιστικότητα και να ενισχύσει τη θέση και την επιρροή της Ευρώπης, τόσο στα κράτη-μέλη της, όσο και σε ολόκληρο τον κόσμο. Σε αυτό το σημείο, θα ήθελα να θίξω ένα ακόμα ζήτημα που σχετίζεται με την ενιαία αγορά και τους περιορισμούς που υφίστανται οι καταναλωτές, παρ' όλες τις ελευθερίες που τους παρέχει η Ε.Ε..

Αφορά τον γεωγραφικό περιορισμό, δηλαδή, τον κάθε περιορισμό που επιβάλλεται από τα ηλεκτρονικά καταστήματα εξαιτίας της υπηκοότητας των πελατών, του τόπου διαμονής και του τόπου εγκατάστασής τους. Το Ευρωπαϊκό Κοινοβούλιο μην μένοντας αμέτοχο στράφηκε και προς αυτή την κατεύθυνση, προσπαθώντας να το επιλύσει ώστε οι καταναλωτές να μπορούν να επωφελούνται από την Ενιαία Ψηφιακή πλέον Αγορά. Είναι λοιπόν σαφές ότι προκειμένου να αξιοποιηθούν πλήρως οι δυνατότητες της ψηφιακής εποχής και να εξασφαλιστεί βιώσιμη ανάπτυξη της οικονομίας μας, η Ενιαία Αγορά πρέπει να λειτουργεί σωστά και να εξελίσσεται διαρκώς, παράλληλα με τις ραγδαίες μεταβολές στο σημερινό κόσμο, όπως άλλωστε έχει προαναφερθεί.

Παρόλα αυτά, προέκυψε πρόσφατα και η ανάγκη δημοσίευσης της ανακοίνωσης της Ευρωπαϊκής Επιτροπής, ως ένα βήμα εναντίον των απειλών που δέχεται σήμερα η Ενιαία Αγορά της Ε.Ε. και οι ελευθερίες της, από τους ανταγωνιστές της στην Ασία και τις Ηνωμένες Πολιτείες Αμερικής. Συγκεκριμένα, οι ευρωπαίοι πωλητές θα πρέπει να παρέχουν πρόσβαση σε αγαθά και υπηρεσίες με τους ίδιους όρους, στους καταναλωτές σε όλη την Ε.Ε., ανεξάρτητα από το μέρος του οποίου συνδέονται στο διαδίκτυο, αφού άλλωστε οι ηλεκτρονικές αγορές αποτελούν κομμάτι της καθημερινής ζωής πολλών ευρωπαίων.

Σε ό,τι με αφορά, κύριοι συνάδελφοι, πιστεύω πως η ενιαία αγορά αποτελεί το σημαντικότερο πλεονέκτημα της Ευρώπης, καθώς ενισχύει την ανάπτυξη και προωθεί την ανταγωνιστικότητα των ευρωπαϊκών επιχειρήσεων στις παγκοσμιοποιημένες αγορές. Αναφορικά δε με το ζήτημα της προστασίας των ευρωπαίων καταναλωτών η Ευρωπαϊκή Επιτροπή έχει προτείνει ασφαλιστικές δικλίδες σε διάφορους τομείς, όπως αυτή της απασχόλησης, της φορολογίας, του εταιρικού δικαίου και της προστασίας των καταναλωτών.

Όπως γνωρίζω, σύμφωνα με την Ευρωπαϊκή Επιτροπή για τον επόμενο μακροπρόθεσμο Προϋπολογισμό της Ε.Ε. για την περίοδο 2021 - 2027, αυτή έχει προτείνει ένα νέο ειδικό πρόγραμμα ύψους τεσσάρων δισεκατομμυρίων ευρώ που θα ενδυναμώνει και θα προστατεύει τους καταναλωτές, ενώ θα παρέχει στις πολυάριθμες μικρομεσαίες επιχειρήσεις της Ευρώπης τη δυνατότητα να επωφελούνται πλήρως από μια εύρυθμη Ενιαία Αγορά. Το νέο αυτό πρόγραμμα έχει σκοπό να ενισχύσει τη διακυβέρνηση της Εσωτερικής Αγοράς, να στηρίξει την ανταγωνιστικότητα της βιομηχανίας, να προάγει την υγεία των ανθρώπων, την καλή μεταχείριση των ζώων, θεσπίζοντας, παράλληλα, το πλαίσιο για τη χρηματοδότηση των ευρωπαϊκών στατιστικών υπηρεσιών. Συγκεκριμένα, αναφορικά με τη νέα συμφωνία για τους καταναλωτές και το πλαίσιο για την προστασία τους, η Ε.Ε. θα θεσπίσει ισχυρότερες μορφές επιβολής κυρώσεων για τις Αρχές Προστασίας του Καταναλωτή στα κράτη - μέλη της.

Επίσης, θα παρατείνει την προστασία των καταναλωτών στο διαδίκτυο και θα καταστήσει σαφές, ότι απαγορεύονται οι πρακτικές που τους παραπλανούν, ενώ παράλληλα, θεσπίζονται αποτελεσματικές κυρώσεις για παραβιάσεις της νομοθεσίας της Ε.Ε. και βελτιωμένοι όροι για τις επιχειρήσεις.

Η νέα συμφωνία της Ευρωπαϊκής Επιτροπής για τους καταναλωτές, που διασφαλίζει ,ότι όλοι οι ευρωπαίοι καταναλωτές επωφελούνται πλήρως από τα δικαιώματά τους, βάσει του Δικαίου της Ένωσης, είναι, πλέον, γνωστή.

Τέλος, η ύπαρξη της Ενιαίας Ευρωπαϊκής Αγοράς, για όλα τα κράτη - μέλη της Ε.Ε., αποτελεί αναπόσπαστο συστατικό μιας ισχυρής και ενωμένης Ευρώπης. Μέσα σε αυτό το πλαίσιο εντάσσονται οι δράσεις των Φορέων της Κεντρικής Διοίκησης, προκειμένου να διαφυλάξουν τα δικαιώματα των καταναλωτών.

Σας ευχαριστώ.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Έχουν ζητήσει το λόγο δύο από τους παριστάμενους Βουλευτές, ο κ. Αποστόλου και ο κ. Αθανάσιου. Έπειτα θα καλέσω στο βήμα την συνάδελφο, κυρία Μαρία Γκραπίνι να δευτερολογήσει, εφόσον το επιθυμεί.

Ο κ. Αποστόλου, έχει ενδιαφέρον, γιατί είναι τέως Υπουργός Αγροτικής Ανάπτυξης και έχει μια σχέση με το αντικείμενο.

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ*:*** Καταρχήν, να καλωσορίσω τους Ευρωβουλευτές και τα μέλη της Επιτροπής.

Σίγουρα, είναι πλούσια η θεματολογία του αντικειμένου της Επιτροπής σας. Επιτρέψτε μου να σταθώ σε ένα κομμάτι που μας ενδιαφέρει ιδιαίτερα ως χώρα - και, βεβαίως, πάνω απ' όλα ενδιαφέρει όλους τους καταναλωτές - και αφορά στην προστασία του καταναλωτή από πλευράς διατροφικής. Μιλάμε, βεβαίως, για την ασφάλεια, για την υγεία, των τροφίμων και εκεί θέλω να κάνω μια παρέμβαση. Είμαστε σε μια χώρα που όταν μιλάμε για αγροτοδιατροφικό τομέα ο νους μας τρέχει στην Κοινή Αγροτική Πολιτική, γιατί αυτή την ώρα διαμορφώνεται η πρόταση της Ευρωπαϊκής Επιτροπής στο Συμβούλιο Κορυφής για το ύψος του ποσού της Κοινής Αγροτικής Πολιτικής, όπου υπάρχει η πρόταση για μια μείωση και ταυτόχρονα υπάρχει και μια απειλή, η οποία έχει άμεση σχέση με την προσπάθεια που κάνουν, ιδιαίτερα οι ισχυρές χώρες, ώστε να καλυφθεί ένα μέρος αυτής της απώλειας της χρηματοδότησης - η οποία προέρχεται από την Κοινή Αγροτική Πολιτική - μέσα από τις εθνικές ενισχύσεις.

Δηλαδή, ουσιαστικά πάει να μπει εμμέσως η επανεθνικοποίηση της Κοινής Αγροτικής Πολιτικής, πράγμα που αντιλαμβάνεστε ότι ιδιαίτερα οι αδύναμες χώρες είναι δύσκολο να μπουν σε έναν τέτοιο ανταγωνισμό. Άρα, λοιπόν, ήθελα σε αυτό το κομμάτι ιδιαίτερα να ακούσω την άποψή σας, γιατί ενδιαφέρει πάρα πολλές μικρές χώρες.

Το δεύτερο έχει άμεση σχέση με τη στήριξη που κάνει η Ευρωπαϊκή Επιτροπή στις διεθνείς συμφωνίες που συνάπτει με τρίτες χώρες, αλλά θα σας έλεγα και εντός της Ε.Ε. όσον αφορά την ποιοτική υπόσταση των προϊόντων. Αναφέρομαι ειδικά στη δική μας χώρα, διότι ενώ δεν είχαμε κανένα πρόβλημα σχετικά με την ανάδειξη της ποιοτικής υπόστασης των προϊόντων μας είτε ως προϊόντα ονομασίας προέλευσης είτε ως γεωγραφικές ενδείξεις, έχουμε πρόβλημα και εντός της Ε.Ε., αλλά και ιδιαίτερα στις συμφωνίες με τρίτες χώρες. Για παράδειγμα, υπάρχουν χώρες, οι οποίες έχοντας τα συγκεκριμένα προϊόντα στη δική τους αγορά, χρησιμοποιούν ονομασίες, οι οποίες συγκρούονται ουσιαστικά με τις προστατευόμενες ονομασίες που έχουμε εξασφαλίσει με την Ε.Ε. και όταν συνάπτονται οι συμφωνίες, από τη μία μεριά λένε ότι έχουμε κατοχυρώσει την εμπορική ονομασία, δεν είναι εύκολο από τη μία ώρα στην άλλη να τη χάσουμε και από την άλλη μεριά έρχεται η Ευρωπαϊκή Επιτροπή η οποία σέβεται κάπως αυτό, δίνοντας μία μεταβατική περίοδο. Αναφέρομαι στην χαρακτηριστική περίπτωση της φέτας. Η φέτα είναι ένα προϊόν που είναι συνώνυμο θα έλεγα με την ποιοτική υπόσταση των προϊόντων της χώρας μας. εκεί, λοιπόν, κάπου αφήνει ανοιχτό, μία μεταβατική περίοδο να χρησιμοποιείται ο όρος «τύπου φέτα», «στυλ φέτα» ένα οποιοδήποτε λευκό τυρί και την ίδια στιγμή ενώ συμφωνούμε να υπάρξει μια πρόταση, ευχή της Ευρωπαϊκής Επιτροπής, που εμείς θέλουμε να μετατρέπεται σε δέσμευση από τη Τρίτη χώρα, ότι μόλις λήξει η μεταβατική περίοδος χάνεται και ο όρος, «τύπου φέτα» από τη συγκεκριμένη χώρα, εκεί κάπου αρχίζουμε και αισθανόμαστε ότι δεν μας υποστηρίζει η Ευρωπαϊκή Επιτροπή όσο πρέπει. Είναι μία περίπτωση που αφορά ιδιαίτερα τον Καναδά και τη Νότιο Αφρική.

Το άλλο κομμάτι που έχουμε είναι ότι χρησιμοποιείται πολλές φορές ένας ελληνικός όρος για ένα προϊόν στο εξωτερικό, ιδιαίτερα εντός της Ε.Ε. για παράδειγμα το ελληνικό γιαούρτι που είναι γνωστό, ότι είναι ένα γιαούρτι που έχει ένα συγκεκριμένο τρόπο παρασκευής, τον παίρνουν αυτό τον τρόπο υποτίθεται οι χώρες της Ε.Ε., όπως η Τσεχία και λέει ελληνικό γιαούρτι. Βεβαίως, όταν ο καταναλωτής ακούει ελληνικό γιαούρτι αυτόματα πηγαίνει ο νους του σε ένα γιαούρτι που παρασκευάζεται στην Ελλάδα με πρώτη ύλη που προέρχεται από την Ελλάδα, ενώ ουσιαστικά είναι ένα προϊόν που έχει πρώτη ύλη τη συγκεκριμένη χώρα, παρασκευάζεται εκεί, απλώς παρασκευάζεται με τον τρόπο που παρασκευάζεται στην Ελλάδα και αυτό καταλαβαίνετε ότι δημιουργεί μία παραπλάνηση.

Εμείς προσφεύγουμε στα εθνικά δικαστήρια, δεν υπάρχει άλλη δυνατότητα είτε στη χώρα που σας είπα προηγούμενα είτε σε άλλες χώρες και εκεί όπως αντιλαμβάνεστε θέλουμε όσο το δυνατόν τη δική σας βοήθεια, διότι δεν το έχουμε μόνο εμείς, αλλά όλες οι μικρές χώρες που μπαίνουν σε αυτή τη μεγάλη αγορά για να ανταγωνιστούν μόνο με την ποιοτική υπόσταση των προϊόντων τους, χρειάζονται μια ειδική στήριξη. Ευχαριστώ πολύ.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Τον λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Να σας καλωσορίσω και εγώ με τη σειρά μου στο Ελληνικό Κοινοβούλιο, για να συζητήσουμε ένα τόσο φλέγον θέμα, που απασχολεί όλους τους καταναλωτές της Ε.Ε..

Πριν προχωρήσουμε σε αυτό όμως, θα ήθελα να πω κάτι στον κ. Selimovic. Κύριε Selimovic ήρθαμε εδώ για να συζητήσουμε το δίκαιο και την προστασία του καταναλωτή, δεν ήρθαμε εδώ για να κάνουμε πολιτική ή να συζητήσουμε για την Συνθήκη των Πρεσπών, πολύ περισσότερο, που οι μετρήσεις δείχνουν όλες, ότι ο ελληνικός λαός, σε ποσοστό πάνω από 80%, είναι αντίθετος με την Συνθήκη και μου προξένησε ιδιαίτερη εντύπωση, ότι μας ευχαριστήσατε κιόλας.

Μας ευχαριστήσατε, γιατί υπογράψαμε αυτή τη Συνθήκη. Θα ήθελα να σας ρωτήσω, έχετε διαβάσει τη Συνθήκη, έχετε δει την αλληλουχία και την ερμηνεία των συνδυασμένων διατάξεων της Συνθήκης, ξέρετε ότι σ' αυτές τις διατάξεις και η ερμηνεία που βγαίνει, όσον αφορά την ιθαγένεια και τη γλώσσα- σύμφωνα με το διεθνές Δίκαιο, συστατικά στοιχεία της εθνότητας- εκεί στηρίζεται ο κ. Ζάεφ σήμερα για να κάνει τα κηρύγματά του περί αλυτρωτισμού;

Απλώς λοιπόν, θα σας ζητούσα να είστε λίγο πιο ενημερωμένος, για να μην πω περισσότερο προσεκτικός, όταν έρχεστε στο Ελληνικό Κοινοβούλιο για να συζητήσουμε ένα τέτοιο θέμα, που απασχολεί όχι μόνο τον ελληνικό λαό, αλλά και την Ευρώπη γενικότερα.

Τώρα θα μιλήσω για το ζήτημα του καταναλωτή. Πρέπει να πω, ότι η συμβολή της Ε.Ε. στη νομοθεσία και στη νομολογία, δηλαδή, η συμβολή της ευρωπαϊκής νομοθεσίας και νομολογίας στη διαμόρφωση και εξέλιξη του εθνικού μας Δικαίου, ήταν και είναι ιδιαίτερα σημαντική. Σας θυμίζω- και περισσότερο όχι για τους φιλοξενούμενους μας, τους αγαπητούς συναδέλφους, αλλά και για τα μέλη του Κοινοβουλίου- ότι υπάρχει ένα προστατευτικό δίχτυ, το οποίο έκανε η Ε.Ε. από το 1984 και ειδικότερα το 1987, όταν ενσωματώθηκαν στο εθνικό μας Δίκαιο περίπου 31 Οδηγίες και 11 Κανονισμοί και έτσι διαμορφώθηκε ένα ιδιαίτερα σημαντικό κοινοτικό κεκτημένο, σε ότι αφορά την προστασία του καταναλωτή, τόσο σε επίπεδο ουσιαστικού Δικαίου- και εδώ είναι το σημαντικό- αλλά και σε επίπεδο αποτελεσματικών μηχανισμών διεκδίκησης των δικαιωμάτων του.

Βέβαια, εδώ πρέπει να πω, ότι τα πρώτα χρόνια της λειτουργίας του Κοινοτικού Δικαίου με την ενσωμάτωσή του στο Ευρωπαϊκό Δίκαιο, διότι υπήρχε και Εθνικό Δίκαιο- όχι εδώ, αλλά σε όλες τις χώρες- βγήκαν και πάρα πολλές αποφάσεις οι οποίες ήταν αντιφατικές, οι οποίες βέβαια, από τα κοινοτικά δικαστήρια λύθηκαν- και αυτό το λέω με την παλιά μου ιδιότητα του δικαστικού λειτουργού, όταν μου δινόταν η ευκαιρία να δικάζω τέτοιες υποθέσεις. Σήμερα βεβαίως, έχουν εξομαλυνθεί πολύ τα πράγματα και δεν το συζητώ, ότι είμαστε σε μια πλήρη εναρμόνιση του Δικαίου αυτού, όχι μόνο στην Ελλάδα, αλλά και οι βασικές διατάξεις σε όλες τις ευρωπαϊκές χώρες και αυτό είναι παρήγορο και αυτό έγινε, όπως σας είπα, τα τελευταία χρόνια με πολύ σημαντικά βήματα.

Συμφωνούμε ωστόσο, ότι τα τελευταία χρόνια οι καταναλωτικές συνθήκες που επικρατούσαν στα κράτη - μέλη, κατέδειξαν την ανάγκη αναθεώρησης βασικών ευρωπαϊκών νομοθετημάτων, για να αντιμετωπιστούν τα κενά στην προστασία, αλλά και την ασφάλεια των καταναλωτών. Αναφέρθηκε πολύ εύστοχα η κυρία Grapini για μεγάλες υποθέσεις οι οποίες δημιούργησαν πρόβλημα, όπως ήταν το dieselgate, δεν χρειάζεται να αναφερθώ, αφορά μια συγκεκριμένη εταιρεία, η οποία επαγγέλλετω τη μείωση των ρύπων- πράγμα το οποίο δεν έγινε- και βεβαίως με τα γνωστά, τα οποία επανέλαβε, έστω και σε περίληψη, η κυρία συνάδελφος και δεν θέλω να ξανά αναφερθώ, αλλά και σε άλλες υποθέσεις όπως είναι η διαρροή των προσωπικών δεδομένων και ξέρουμε και πάρα πολλά ζητήματα, τα οποία δεν είναι, βεβαίως, ανάγκη τώρα να τα αναφέρουμε.

Η διαπραγματευτική ανισότητα, που υπάρχει στον προμηθευτή και τον καταναλωτή, επιτείνεται στον τομέα της Ψηφιακής Αγοράς, για την οποία έγινε τόσος λόγος, και των ψηφιακών συναλλαγών, ιδιαίτερα των διασυνοριακών.

Συνέπεια, λοιπόν, όλων αυτών των ανωτέρω, ακολούθησε ένας έλεγχος των βασικών οδηγιών για την προστασία του καταναλωτή, που είναι γνωστή ως παρεμβατική διόρθωση. Η αξιολόγηση των συμπερασμάτων του ελέγχου αυτού οδήγησε την Ε.Ε. στην προώθηση της νέας συμφωνίας, για την οποία γίνεται πολύς λόγος και νομίζω ότι θα προχωρήσει, γιατί πράγματι θα βοηθήσει την στήριξη του κοινοτικού κεκτημένου.

Τελειώνω, αφήνοντας κάποιες προτάσεις για την Ελλάδα, έχοντας υπόψη τη νομολογία που διαμορφώθηκε. Θα έλεγα ότι τα μέτρα που προτείνει η Ευρωπαϊκή Επιτροπή για την προστασία του καταναλωτή με στόχο την ενίσχυση της εμπιστοσύνης του στο ηλεκτρονικό εμπόριο είναι προς τη σωστή κατεύθυνση και δεν μπορεί να το αμφισβητήσει κανείς και αυτά που ακούστηκαν ήταν λάθος από άλλον ομιλητή. Είναι προς τη σωστή κατεύθυνση, διότι, προωθούνται οι ηλεκτρονικές συναλλαγές με αποτέλεσμα να έχουμε μια πρόσβαση σε μεγαλύτερη γκάμα προϊόντων που αυτό, κατ’ αποτέλεσμα, ενισχύει όλες τις οικονομίες και της Ε.Ε. γενικότερα, αλλά και των κρατών - μελών.

Τέλος, θέλω να επισημάνω την έκδοση του Κανονισμού 2018/302, με τον οποίο, δε θα γίνεται διακριτική μεταχείριση στις διαδικτυακές πωλήσεις σε βάρος του καταναλωτή. Το ανέλυσε εμπεριστατωμένα η κυρία Grapini και θα ήθελα να προσθέσω τις πωλήσεις σε βάρος του καταναλωτή, με βάση τον τόπο διαμονής ή τον τόπο εγκατάστασής του. Δηλαδή, δεν θα παρατηρείται πλέον το φαινόμενο να μπορεί ένας καταναλωτής να έχει πρόσβαση στην ιστοσελίδα ενός αλλοδαπού εμπόρου, αλλά να μη μπορεί να αγοράσει τα προϊόντα. Τώρα, μπορεί και να μπαίνει και να αγοράζει με τις ίδιες τιμές τα ίδια προϊόντα. Είναι αυτό που είπε η κυρία συνάδελφος, ότι δεν υπάρχει πια γεωγραφικός αποκλεισμός και το ανέπτυξε με επιτυχία.

Εδώ, με απασχολεί ένα ζήτημα. Εάν το ίδιο προϊόν είναι στην Ελλάδα, στη Βουλγαρία, στην Ιταλία, στην Ισπανία, έχει την ίδια τιμή, πώς θα αντιμετωπιστεί το ζήτημα των δασμών και ενδεχομένως, ο διαφορετικός Φ.Π.Α. Θα έχει αποτέλεσμα να πληγούν οι εισαγωγικές εταιρείες ή όταν πάω να νοικιάσω ένα αυτοκίνητο ή να αγοράσω ένα αυτοκίνητο από μια άλλη χώρα; Τι θα γίνεται σε αυτή την περίπτωση;

Τέλος, θα ήθελα να αναφερθώ και στο ζήτημα της διπλής ποιότητας και της ίδιας ετικέτας. Πρέπει να πούμε ότι πολλές φορές το ίδιο προϊόν δεν έχει την ίδια ποιότητα σε όλες τις ευρωπαϊκές χώρες. Η εμπειρία έδειξε ότι ο Συνήγορος του Καταναλωτή στην Ελλάδα και με τα μέτρα που πήραν και οι προηγούμενες Κυβερνήσεις και η σημερινή, έχει μια φοβερή θετική απόδοση. Αρκεί να σας πω ότι από τη μελέτη που έχουμε κάνει τα τελευταία οκτώ χρόνια τα αρμόδια πινάκια των Δικαστηρίων που δικάζουν εμπορικές και αστικές υποθέσεις που έχουν σχέση με τον καταναλωτή έχουν μειωθεί κατακόρυφα, που σημαίνει ότι έχει αποδώσει η προσπάθεια που γίνεται και βεβαίως, κυρίως και με τη συμβολή της Ε.Ε.. Ευχαριστώ.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Θα ήθελα να διευκρινίσω ότι η θέση σας για τη Συμφωνία των Πρεσπών είναι θέση του Κόμματος της Ν.Δ., δεν είναι θέση της Επιτροπής.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, είπα ότι δεν είχε καμιά θέση να συζητηθεί ένα τέτοιο θέμα τώρα και δε μπορώ να καταλάβω τη σκοπιμότητα της τοποθέτησης του κ. συναδέλφου. Είναι άλλο το θέμα μας και δεν είχε καμία απολύτως δουλειά, πολύ περισσότερο, που και οι κυβερνητικοί εταίροι σήμερα εδώ, διαφωνούν σε πολλά θέματα.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ (Εισηγητής του ΣΥΡΙΖΑ):** Ευχαριστώ, κύριε Πρόεδρε. Εκ μέρους της κυβερνητικής πλειοψηφίας, θα ήθελα να ευχαριστήσω και να χαιρετίσω την τοποθέτηση του συναδέλφου, του κ. Selimovic, για τα δύο βασικά, στα οποία, συνεχάρη την Ελλάδα και το ένα ήταν η έξοδος από τη λιτότητα και από τις θυσίες που έκανε ο ελληνικός λαός, προκειμένου να βγει από τα μνημόνια μετά από οκτώ χρόνια ενός πολύ μεγάλου αγώνα που υπέφερε τόσα πολλά και άδικα βάρη.

Δεύτερον, για την πολύ μεγάλη προσπάθεια που έκανε η Κυβέρνηση, προκειμένου να υπερβεί τις δυνάμεις της αδράνειας, που τόσα χρόνια στην εξωτερική πολιτική άφηναν ένα ζήτημα ανοικτή πληγή στο διεθνές περιβάλλον, προκειμένου να λύσει τ’ ονοματολογικό με τη γειτονική χώρα της Πρώην Γιουγκοσλαβικής Δημοκρατίας της Μακεδονίας, προκειμένου η χώρα μας στην εξωτερική της πολιτική να διαδραματίσει το ρόλο που της αρμόζει. Δηλαδή, τον πυλώνα σταθερότητας, ασφάλειας και ειρήνης στην περιοχή.

Μου κάνει εντύπωση - αν και δεν το σχολίασα στην ομιλία μου, για να μην αλλάξουμε το ζήτημα της συζήτησης, το θέμα της σημερινής κουβέντας - που η Αξιωματική Αντιπολίτευση κατάφερε με τους δύο ομιλητές της σήμερα, να μαλώσει, να νουθετήσει το συνάδελφο Ευρωβουλευτή, για την τοποθέτησή του να χαιρετίσει αυτή τη συμφωνία των Πρεσπών και δεν είναι η πρώτη φορά. Θυμίζω στην Επιτροπή μας και σε όσους παρίστανται στη σημερινή συνεδρίαση, ότι το ίδιο είχε γίνει και με τον Επίτροπο Μοσκοβισί, που εξέφρασε τότε τη θέση ότι «υπάρχει παράθυρο, για να μην υπάρξει περικοπή συντάξεων το 2019» και την ίδια ακριβώς στάση κράτησε η Αξιωματική Αντιπολίτευση, την οποία εξέθεσε και η πραγματικότητα και οι εξελίξεις μεταγενέστερα.

Άρα, λοιπόν, θα ήθελα λίγο, να σταματήσει η αντιπολίτευση, να χρησιμοποιεί κρίσιμα εθνικά θέματα, για να δημιουργήσει εικόνα και μια εντύπωση ότι θα νουθετήσει τους ανθρώπους, που έρχονται και μας επισκέπτονται και μας κάνουν την τιμή, να βρίσκονται, να συζητήσουμε σήμερα εδώ και να εκφράσουν θαρρετά τη γνώμη τους.

Τελειώνοντας, κύριε Πρόεδρε, κλείνω, λέγοντας ότι οι πολιτικές οικογένειες όλου του Ευρωπαϊκού Κοινοβουλίου με εξαίρεση τα Κόμματα που κυβέρνησαν τη χώρα, τη Ν.Δ. και το ΠΑ.ΣΟ.Κ., χαιρέτισαν την προσπάθεια για την Συμφωνία των Πρεσπών για την επίλυση του κρίσιμου αυτού ζητήματος και η παραφωνία αυτών των Κομμάτων τους εκθέτει ανεπανόρθωτα.

Ευχαριστώ.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Κλείνει εδώ αυτό το ζήτημα.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, ν’ αποκαταστήσω τη σχέση μου με τον κ. Selimovic. Εγώ, τον εκτιμώ. Δεν θέλησα ούτε να νουθετήσω, ούτε είμαι σε θέση, να νουθετήσω κανέναν. Απλώς, είπα ότι ήταν άστοχο σε μια τέτοια συζήτηση, που έχουμε σήμερα, να τεθεί αυτό το ζήτημα. Αυτό, ακριβώς, είπα και εν πάση περιπτώσει επεκτάθηκα λέγοντας ότι ήταν άστοχο πολύ περισσότερο όταν δεν μπορεί κανείς, να ξέρει τις διατάξεις.

Εξάλλου, κύριε συνάδελφε, αυτά που είπα εγώ τώρα, έχω πει και στη Βουλή, δεν είναι καινούργια και δεν πήρα απάντηση. Να σας πω κάτι;

**ΜΑΡΙΟΣ ΚΑΤΣΗΣ (Εισηγητής της Κοινοβουλευτικής Ομάδας του ΣΥΡΙΖΑ):** Απαιτήσατε, να είναι πιο ενημερωμένοι. Σας παρακαλώ πολύ, τους νουθετήσατε. Ήταν λάθος

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Μη συνεχιστεί η συζήτηση περί του θέματος.

**ΧΑΡΑΛΑΜΠΟΣ ΑΘΑΝΑΣΙΟΥ:** Εν πάση περιπτώσει, βλέπουμε με μεγάλη ευχαρίστηση κι ευχαρίστησα και τους δύο συναδέλφους και τον κ. Selimovic. Εγώ, τους εκτιμώ και χαίρομαι, που είναι εδώ, αλλά δε μπορούσα, να μην απαντήσω σ’ ένα θέμα, το οποίο δεν ήταν στη συζήτησή μας σήμερα.

**ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών):** Μετά απ’ αυτά παρακαλώ, κυρία Grapini, να δευτερολογήσετε, εφόσον το επιθυμείτε.

**MARIA GRAPINI (S & D, Progressive Alliance of Socialists and Democrats):** Πρώτα απ' όλα, θέλω, να ευχαριστήσω όλους όσους έλαβαν το λόγο. Φυσικά, δεν υπάρχει πρόβλημα. Σε κάθε Κοινοβούλιο υπάρχει Αντιπολίτευση, σε κάθε Κοινοβούλιο υπάρχουν αποκλίσεις απόψεων, υπάρχει διάλογος.

Εγώ, για πολλά χρόνια ήμουν επιχειρηματίας και πριν η χώρα μου προσχωρήσει στην Ε.Ε., η κατάσταση ήταν διαφορετική και τώρα η χώρα μου, η Ρουμανία, είναι μέρος της Εσωτερικής Αγοράς και η εταιρία μας - Ρουμανική εταιρία - είναι, επίσης, σε τελείως διαφορετική, πολύ καλύτερη κατάσταση. Πολύ καλύτερο είναι, να υπάρχει μια Εσωτερική Αγορά με 500 εκατ. καταναλωτές και όχι μόνο με 20 ή, 10 εκατ.. Είναι πολύ καλό, να υπάρχει ανταγωνισμός θεμιτός, να έχουμε την Ευρωπαϊκή Επιτροπή, το Συμβούλιο, το Ευρωκοινοβούλιο, που όλ’ αυτά τα θεσμικά όργανα έχουν και την ευθύνη, να δημιουργήσουν ενιαίους κανόνες για την Εσωτερική Αγορά.

Ωστόσο, υπάρχουν δύο επίπεδα ευθύνης. Το πρώτο είναι το επίπεδο της Ε.Ε. και το δεύτερο είναι το εθνικό επίπεδο, δηλαδή, οι εθνικές ευθύνες και αρμοδιότητες. Είναι σημαντικό, να εφαρμόζεται σωστά η νομοθεσία και με τον ίδιο τρόπο σε όλες τις χώρες της Ε.Ε. και λυπάμαι που θα το πω, αλλά ήμουν πολλά χρόνια επιχειρηματίας στη χώρα μου, ήμουν και Υπουργός αρμόδια για τα Μ.Μ.Ε., τον Τουρισμό, στη χώρα μου και τώρα είμαι Ευρωβουλευτής, είμαι στην Ευρωπαϊκή Βουλή.

Εγώ πιστεύω στην Εσωτερική Αγορά. Από τότε που μπήκε το πρώτο λιθαράκι πίστευα, γιατί να έχουμε Ε.Ε., εάν δεν έχουμε την Εσωτερική Αγορά, αν δεν έχουμε τους ίδιους κανόνες;

Ας πούμε, οδηγούμε στο δρόμο το αυτοκίνητο, αλλά δεν ακολουθούμε όλοι τον ίδιο κώδικα κυκλοφορίας. Μα, θα υπάρξουν ατυχήματα και τροχαία και δυστυχήματα.

Άρα, χρειάζονται κανόνες, χρειάζεται προστασία στους καταναλωτές, θεμιτός ανταγωνισμός, αλλά να είναι οι ίδιοι οι κανόνες, κοινοί οι κανόνες.

Δεν υπάρχει, όμως, μόνο το Ευρωπαϊκό Κοινοβούλιο. Υπάρχει και το Συμβούλιο, όπου εκεί εκπροσωπούνται όλες οι χώρες - μέλη και έχουμε και εμείς προβλήματα, όταν διαπραγματευόμαστε με το Συμβούλιο, όταν μιλάμε με έναν Πρόεδρο ή Πρωθυπουργό μιας χώρας ή με τους Εθνικούς Βουλευτές, γιατί ξέρετε, ότι και τα Εθνικά Κοινοβούλια συνεισφέρουν τα μάλα, διότι εσείς τα Εθνικά Κοινοβούλια έχετε τη δυνατότητα να καταρτίσετε και να καταθέσετε τροπολογίες για οποιοδήποτε σχέδιο Οδηγίας, Κανονισμού για οποιοδήποτε νέο νομοθέτημα.

Ασφαλώς, κύριε Υπουργέ, κατανόησα τη θέση σας και συμφωνώ.

Θέλω να σας πω, ότι στην Επιτροπή ΙΜKO, όχι εγώ προσωπικά μόνο, αλλά όλοι κάνουμε ό,τι μπορούμε.

Νομίζω, όμως, ότι αυτή η συζήτηση για μένα που για πρώτη φορά έρχομαι στη Βουλή των Ελλήνων πραγματικά η εμπειρία αυτή είναι πάρα πολύ ενδιαφέρουσα, γιατί η Ελλάδα είναι μια ευρωπαϊκή χώρα και μας δίνεται ένα όραμα για το μέλλον.

Σίγουρα μπορεί να υπάρχουν κάποιες διαφορές και αποκλίσεις, όμως η Ελλάδα είναι μια ευρωπαϊκή χώρα και αυτό είναι πολύ σημαντικό για το μέλλον.

Θέλουμε να έχουμε μεγαλύτερη προστασία για τους καταναλωτές και μεγαλύτερη προσβασιμότητα για τις μικρομεσαίες επιχειρήσεις, διότι σήμερα εξακολουθούν αυτές να έχουν δύσκολη πρόσβαση. Π.χ. στις δημόσιες προμήθειες δεν ξέρω αν τα πράγματα στην Ελλάδα είναι το ίδιο, δηλαδή, αν οι ΜΜΕ έχουν εύκολα πρόσβαση και στη χρηματοδότηση.

Εάν θέλουμε να αναπτυχθούν οι μικρομεσαίες επιχειρήσεις πρέπει να έχουν και τα απαραίτητο κεφάλαιο.

Εν κατακλείδι, θα ήθελα να πω πως πρέπει να έχουμε υπόψη μας και να είναι ξεκάθαρο και το θέμα της επικουρικότητας.

Κάποιος είπε ότι δεν είναι καλά τα πράγματα στην Ελλάδα γιατί έχουμε μεγάλη φορολογία. Ξέρετε, όμως, ότι η φορολογία είναι επικουρικότητα και δεν είναι ευρωπαϊκή αρμοδιότητα τα φορολογικά θέματα.

Είμαι βεβαία, ότι τα γνωρίζετε αυτά τα προβλήματα και εγώ στη χώρα μου προσπαθώ να πιέσω για να αλλάξει η κατάσταση, για να βοηθηθούν οι ΜΜΕ, αλλά δεν είναι αρμοδιότητα της Επιτροπής Εσωτερικής Αγοράς και Προστασίας των Καταναλωτών του Ευρωπαϊκού Κοινοβουλίου.

Η δήλωση που έχω να κάνω στο τέλος είναι ότι μου αρέσει πολύ η Ελλάδα, είναι μια πολύ όμορφη χώρα και είναι πάρα πολύ σημαντικό που είμαστε όλοι εδώ στη Βουλή των Ελλήνων.

Ευχαριστώ.

**ΧΑΡΑ ΚΑΦΑΝΤΑΡΗ (Προεδρεύουσα των Επιτροπών)**: Έγινε μια πολύ ωραία συζήτηση και ευχαριστούμε πάρα πολύ για τη συμμετοχή σας.

Καλό απόγευμα, να είστε καλά.

Στο σημείο αυτό γίνεται η γ΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες είναι οι Βουλευτές κ.κ. Γκιουλέκας Κωνσταντίνος, Κέλλας Χρήστος, Μανωλάκου Διαμάντω και Κατσίκης Κωνσταντίνος.

Από τη Διαρκή Επιτροπή Παραγωγής και Εμπορίου παρόντες είναι οι Βουλευτές κ.κ. Αποστόλου Ευάγγελος, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Στογιαννίδης Γρηγόριος, Κάτσης Μάριος, Καφαντάρη Χαρά, Ουρσουζίδης Γεώργιος, Παπαδόπουλος Νικόλαος, Συρμαλένιος Νικόλαος, Αθανασίου Χαράλαμπος, Βεσυρόπουλος Απόστολος, Μπουκώρος Χρήστος και Μπούρας Αθανάσιος.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Κοζομπόλη – Αμανατίδη Παναγιώτα, Συρίγος Αντώνιος, και Παναγούλης Ευστάθιος (Στάθης).

Τέλος και περί ώρα 19.30΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΧΑΡΑ ΚΑΦΑΝΤΑΡΗ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΠΑΡΑΓΩΓΗΣ ΚΑΙ ΕΜΠΟΡΙΟΥ**